Siunnersuummut oqaaseqaatit

**Oqaaseqaatit nalinginnaasut**

**1. Aallarniut**

*1.1 Siunnersuummut tunuliaqutaasut pingaarnerit*

Siunnersuummut tunuliaqutaasoq pingaarneq tassaavoq Naalakkersuisut kissaateqarnerat filmiliortarnermik inuussutissarsiutit nukittorsaavigineqarnissaat, inatsisiliornikkut Kalaallit Nunaanni filmiliortarnermut killiliussanik aalajangersaanikkut. Tamanna ilaatigut atuarneqarsinnaavoq nassuiaasiami *“Inassuteqaatit qanoq aaqqissuussinikkut Kalaallit Nuaanni filmiliortarnerup nukittorsaavigineqarnissaa pillugu”,* Naalakkersuisut Inatsisartunut maj 2023-imi agguaataanni.

Nassuiaasiaq suliarineqarpoq UPA 2022/75-ip *“Inatsisartut aalajangiiffigisassaattut siunnersuut, Naalakkersuisut peqquneqassasut suleqatigiissitamik pilersitsissasut Kalaallit Nunaanni filmiliortartut silarsuaata qanoq nukittorsarsinnaaneranut innersuussuteqartussanik. Naalakkersuisut sapinngisaq tamaat suleqatigiissitami attuumassuteqartut peqataatissavaat. Siunnersuutit UPA 2023-mi saqqummiunneqassapput.”* Malitsigisaanik suliassap ingerlatseqqinnerani. Aalajangiiffigisassatut siunnersuut akuersissutigineqarpoq.

Nassuiaasiami suleqatigiissitamit pilersinneqartumit (tulliuttuni taaneqartartoq “filmiliornermut atatillugu suleqatigiissitaq”) inassuteqaatit arlaqartut immikkoortitserneqarput sammisanut Inatsisiliorneq, Ingerlatsineq aamma Sakkussat. Inatsisiliornermut atatillugu nassuiaasiami inassutigineqarpoq filmiliornermik suliassaqarfimmi inatsisit marluk pisariaqartinneqartut. Siulleq tassaassaaq Inatsisartut filmiliortarnermut inatsisaat aappaalu aningaasartuutit ilaannik matussusiilluni tapiissuteqartarneq.

Filmiliortarneq pillugu inatsisiliornissamik siunnersuuteqarneq pillugu nalunaarneqarpoq:

*”Inatsimmi killiliussanik pilersitsisoqassaaq filmiliornermi politikki kissaatigineqartoq pillugu. Filmiliorneq pillugu inatsit oqariartortuuvoq nunami oqartussat niuernikkut killiliussatut aaqqissuussinertigut filmiliornermut atatillugu anguniagassanik aalajangersimasunik pilersitsinerannik.*

*Filmiliornermut inatsimmi nalinginnaasunik ilaasarput filmiliortarneq pillugu aalajangersakkat, filmiliornermut aningaasaateqarfimmut atasut. Filmiliornerlu pillugu inatsisit ilanngullugu pilersitsisinnaavoq killiliussatut atugassarititaasussanik nunani allamiut Kalaallit Nunaanni filmiliortarneranni. Aamma filmiliorneq pillugu inatsimmiittarput Filminstituttimut killiliussat, aammalu filmkommissioni pillugit aalajangersakkat.*

*Filminstitutti nalinginnaasumik suliassaqartarpoq piginnaanillit ineriartorteqqinnissaannik, kiisalu filminik nioqqutissiorneq nassiussuisarnerlu kalaallit filmiliaannik suliaagajullutik. Tamakkua tassaasinnaapput filmit isiginnaagassiat, animationi atorlugu filmiliat imaluunniit naatsunik filmiliat. Kiisalu aamma filminstituttimit suliassaavoq qularnaarisarneq ilisarititsisarnernik sulianillu ersittumiititsiniartarneq, filmfestivaalini peqataanertigut tapersersuisarnikkut ingerlanneqartartoq.*

*Filmkommissionip suliassarisinnaavaa Kalaallit Nunaanni sumiiffinni tamani locations-inik takoqqusaarisarneq nunani allamiut filmiliortarnerannut atatillugu. Filmkommissioni festivalini filminillu niuerfinni amerlasuuni peqataasartussaavoq. Film.gl maanna qanittumik suleqateqareerpoq Nunani Avannarlerni tamani filmkommissioninik.”*

Siunnersuutigineqartumut Inatsisartut inatsisissaannut atatillugu aningaasartuutinik utertitsisarnermik aaqqissuussinermut imaattunik oqaaseqaateqartoqarpoq:

*”Aningaasartuutinik utertitsisarnermut inatsimmi aalajangersarneqassapput aningaasartuutinik matussusiilluni utertitsisarnermut inatsimmi piumasaqaataasussat. Pingaaruteqarpoq piumasaqartoqarnissaa sulisunik kalaallinik atuisoqartarnissaanik sapinngisamik annertunerpaamik. Kiisalu aningaasartuutinut matussutissanik utertitsisarnerup annertussusissaa inatsimmi aalajangerneqassaaq. Nunani eqqatsinniittuni nalinginnaavoq 25 % -inik utertitsisarneq, taamaattumillu siunnersuuteqarnissaq 25 %-inik piviusorsiortuuvoq.*

*Nalinginnaavoq aaqqissuussisarneq filmiliortut ukiuni pineqartumi Kalaallit Nunaanni aningaasartuutiminnik uppernarsaasiisarnissaat. Filmimik nioqqutissiortut aningaasartuutimi ilaanni utertitsivigineqartussaatitaappata aningaasat utertinneqartut ukiut aappaanni akilerneqartarput. Taamaasilluni taamaallaat Kalaallit Nunaanni aningaasartuutigineqarsimasut ilaat utertinneqartarput.*

*Maanna inatsisitsinni atuuttuni aningaasartuutaareersunut matussutissatut utertitsisarnermik inatsisini atuuttuni peqareerpoq. Ukiuni arlaqalersuni aningaasanut inatsimmi oqaasertaliisoqartarpoq aalajangersakkanik aningaasartuutinut matussutissatut utertitsisarneq pillugu. Aningaasanut inatsimmi oqaasertaliussaq pineqartoq kontutut siunertamut 24.10. -mut atavoq, akileraarutit toqqaannartut. Aaqqissuussineq ilisimaneqarpianngilaq aaqqissuussinerlu atorpiarsinnaanani. Taamaattumik aningaasanut inatsimmi aalajangersagaq taanna pineqartoq piaartumik peertariaqarpoq (kingusinnerpaamik 2024-imut aningaasanut inatsimmi, aningaasartuutinullu matussutissanik utertitsisarnermut inatsimmik maanna aaqqissuussineq taarserneqarluni.”*

Naalakkersuisut inatsisiliornikkut suliniutissat marluk pineqartut pillugit nalunaarusiami imaattunik oqaaseqaateqarput:

*”Filmiliortarnermut inatsisiliornissaq pillugu*

*Naalakkersuisut pilersaarutigaat suliamik aallartitsinissaq, filmiliortarnermut inatsisiliornissamut siunnersuummik suliaqarlutik, ilaatigut imaqartussamik malittarisassanik filminstitutti aamma filmiliortarneq pillugu ingerlatsivimmik (eqqortumik taallugu “filmkommissioni”) pilersitsinissat siunnerfigalugit malittarisassanik imartussamik. Periarfissaanngilaq siunnersuummik pineqartumik suliaqartoqarsinnaanissaa suleqatigiissitami piffissalersuinerup nammineq iluani. Inatsisiliornissamut piareersaataasunik suliaqarneq pingaarnertut inatsisaasussaq eqqarsaatigalugu minnerpaamik ukiumik ataatsimik sivisussuseqassaaq. Kiisalu aamma filmiliortarnermut inatsisissatut siunnersuummik suliaqarnermi aningaasanut inatsisissatut siunnersuusiornermut ataqatigiissaarineq ingerlanneqartussaavoq.*

*Utertitsilluni aningaasartuutit ilaannut matussusiisarnermut inatsit*

*Naalakkersuisut maluginiarpaat suleqatigiissitaq isumaqartoq maanna aningaasartuutinik matussusiisarnermik aaqqissuussineq atuuttoq naammanngitsoq, tak. kontumut pingaarnermut 24.10. Toqqaannartunik akileraarutit. Suleqatigiissitap oqaatigiumavaa aaqqissuussineq pineqartoq ilisimaneqanngimmat, aaqqissuussinerlu atortinneq ajornarmat. Tamanna Naalakkersuisut tusaatissatut tiguaat.*

*Naalakkersuisut inassutigaat tamanna ersarinnerusumik misissorneqassasoq, aaqqissuussineq pitsanngorsarneqarsinnaanersoq eqqarsaatigalugu, imaluunniit nutaamik aaqqissuussiumalluni, filmiliortartunut isumaqarnerusumik. Tamatumunngalu atatillugu nalilersuisoqarumaarpoq pissusissamisoornersoq malittarisassiornissaq, matumani aamma inatsisitigut.”*

Pineqartullu saniatigut aamma kingornagut Inatsisartuni aalajangiiffigisassatut siunnersuuteqartoqarpoq filmiliornermik ingerlatsisarnernut tunngasuni, aamma inatsisiliornissamik siuarsaasinnaaneq eqqarsaatigalugu.

Inatsisartut 2023-imi ukiakkut ataatsimiinneranni oqaluuserisassami UKA 2023/46-mi aalajangiiffigisassatut siunnersuut imaattoq suliarineqarpoq: *”* *Filmiliortarneq pillugu Inatsisartut inatsisissaannik Naalakkersuisut saqqummiussinissamik peqquneqarnissaannik Inatsisartut aalajangiiffigisassaattut siunnersuut. Inatsisissatut siunnersuut kingusinnerpaamik UKA2024-mi Inatsisartunut saqqummiunneqassaaq.”*

Aalajangiiffigisassatut siunnersuut akuersissutigineqarpoq. Siunnersuullu taamaasilluni aalajangiussaq taanna aallaavigalugu suliarineqarpoq.

Inatsisartut Kultureqarnermut, Ilinniartitaanermut, Ilisimatusarnermut Ilageeqarnermullu Ataatsimiititaliaata UKA 2023/46 -ip aappassaaneerneqarnerani isumaliutissiissummi ilaatigut imaattut oqaatigai:

*“Taanna pillugu ima oqaaseqaateqartoqarpoq inatsisissatut siunnersuut*

*aqqutigalugu tassungalu aningaasaliissutit aqqutigalugit filmiliortarnermut tapersersuineq*

*annertusarneqassasoq. Siunnersuutip ilusiligaanera siullermeerinninnermi sammineqarluartut ilagaat, tassa nunanit allaneersut Kalaallit Nunaanni filmiliortarnerannik qanoq annertusaasoqarsinnaanersoq, kisiannili aamma piumasaqaatit suussanersut, soorlu akiliutit, siunnersuummut ilanngunneqarsinnaanersut. Sooq nunanit allamiut filmilioraangamik ullumikkut aamma nunatsinnut isertitaqassutaasarnersut oqaaseqaateqarfigineqarluni. Tassunga ilanngullugu erseqqissarneqarpoq isumassarsiorneq Islandimi periuserineqartumi nassaarineqarsinnaasoq, tassani eqqumiitsuliortup akileraarutinut akiliutaasimasup affai tigusinnaagai.”*

Ataatsimiititaliap siunnersuummik suliaqarnermini oqaatigaa: *”* *Siunnersuutip siullermeerneqarnerani inersuarmi taperserneqarluartoq ataatsimiititaliamit*

*maluginiarneqarpoq. Siunnersuuteqartoq assigalugu ataatsimiititaliamit pingaartinneqarpoq*

*kalaallit filmiliortarnerisa ineriartornerannik filmiliortarnermut inatsit nukittorsaataassasoq.*

*Ilutigisaanillu ataatsimiititaliamit maluginiarneqarpoq isumalioqatigiissitamik*

*pilersitsisinnaanissaq siullermeerinninnermi eqqartorneqartoq. Isumalioqatigiissitamik*

*pilersitsisoqassappat ataatsimiititaliamit pingaarutilittut isiginiarneqassaaq, taamaaliornermi*

*filmiliortarnerup nukittorsarneqarnissaanut iluaqutaasinnaammat.”*

Inatsisartut 2024-imi upernaakkut ataatsimiinneranni immikkoortumi UPA 2024/56-imi aalajangiiffigisassatut siunnersuut tulliuttoq suliarineqarpoq: *”Filmiliornermi aningaasartuutit utertinneqartarnerat pillugu Inatsisartut inatsisissaattut siunnersuummik saqqummiussinissamik Naalakkerusisut peqquneqarnissaat pillugu Inatsisartunut aalajangiiffigisassatut siunnersuut. Inatsimmi nunatsinni filmiliornermi aningaasartuutit 25 %-iinik utertitsinissaanissaq pisinnaanngortissavaa, maannalu aningaasanut inatsimmi oqaasertaliussaq aqqutigalugu maleruagassiorneq taarsissallugu.”*

UPA 2024/56-ip siullermeerneqarnerani Naalakkersuisut siunnersuummut allannguutissamik imaattumik siunnersuuteqarput: ”*Filmiliorneq pillugu Inatsisartut inatsisissaattut siunnersuummut Filmiliornermi aningaasartuutit utertinneqartarnerannik aaqqissuussinerup ilanngunneqarnissaanik Naalakkersuisut peqquneqarnissaat pillugu Inatsisartunut aalajangiiffigisassatut siunnersuut.*”

Allannguutissatut siunnersuut akuersissutigineqarpoq. Taamaattumik siunnersuummi ilanngussisoqarnikuuvoq filmiliornermi aningaasartuutit utertinneqartarnerannik aaqqissuussineq, Kalaallit Nunaanni filmiliornermi.

Inatsisartut 2024-imi upernaakkut ataatsimiinneranni ilanngulluguttaaq immikkoortumi UPA 2024/59-iimi sammineqarpoq apeqquteqaat aallaavigalugu oqallinneq imaattoq: ” *Filmiliortut isiginnaartitsisartullu nunatsinneersut nunarsuatta sinnerani filmiliaminnik filmilianiluunniit peqataaffigisaminnik takutitsisoqassatillugu peqataanissamut qanoq tapersersorneqarsinnaanerat pillugu apeqquteqaat aallaavigalugu oqallisissiaq.”*

” Naalakkersuisut oqallisissiap suliarineqarnerani akiussuteqaammi ilaatigut oqaatigaat Naalakkersuisut isumaqatigigaat filmiliortartut aamma isiginnaartitsisartut periarfissaqarnissaat tapersiisinnaanissaq filmiliami nunani allani ilisaritinneqarnerani, siunnersuuteqartup oqaatigisaatut tamaanna nunani allamiunik filmiliortartunik nunatsinnut soqutiginnilersitsisassammat. Ilanngullugulu Naalakkersuisut oqaatigaat: *”UKA 2023 -imi immikkoortoq 46 akuersissutigineqarpoq imaattumik oqaasertalimmik: Inatsisartut aalajangiiffigisassaattut siunnersuut Naalakkersuisut peqqunneqarnissaannik saqqummiusseqqullugit filmiliortarneq pillugu Inatsisartut inatsisissaattut siunnersuummik saqqummiusseqqullugit. Aalajangiiffigisassatut siunnersuut saqqummiunneqarpoq siunnerfigalugu Naalakkersuisut ilanngutissagaat inassuteqaatigineqartut ersittut Naalakkersuisut “Nassuiaasiaat qanoq aaqqissuussinikkut kalaallit filmiliortarnerat nukittorsarneqarsinnaanersoq.”pillugu. Nassuiaasiami ersipput isumaliutersuutigineqartut filmilianik nunani allani soqutiginnilersitsiniarluni ussassaarisarnerit qanoq aaqqissuunneqartarsinnaanernik. Naalakkersuisut taamaattumik isumaqarput periarfissatsialaanerusoq filmiliortartut aamma isiginnaartitsisartut tapersersorneqartarnissaat inatsit manna aqqutigalugu nunani allani filmiliaminnik takoqqusaarisarneranni.”*

*1.2 Inatsisissamik siunnersuusiornermi qulequttat pingaarnerit*

Naalakkersuisut inatsisissamut piareersaasiornermi aallaavigisimavaat Naalakkersuisut nassuiaasiaat *”* *“Inassuteqaatit qanoq aaqqissuussinikkut kalaallit filmiliortarnerat nukittorsarneqarsinnaanersoq.”.* Naalakkersuisut ilanngullugu maluginiarsimavaat partiit isummersuutaat imm. 1.1. -imi aalajangiiffigisassatut siunnersuummi eqqaaneqartut, aamma oqallisissiaq aallaavigalugu oqallissimaneq, kiisalu aamma pissutsit Inatsisartut Kultureqarnermut, Ilinniartitaanermut, Ilisimatusarnermut Ilageeqarnermullu Ataatsimiititaliaannit saqqummiunneqartut oqaluuserisassat immikkoortut UKA 2023/46 aamma UPA 2024/56-ip oqaluuserineqarnerineersut.

Naalakkersuisut inatsisiliassamik siunnersuusiornermi nunani allani filmiliortartunut atatillugu inatsisit atuuttut paasiniaavigisarsimavaat, minnerunngitsumik nunani avannarlerni pissutsit. Aamma misilittakkanik katersimasoqarsimavoq nunanit avannarlerniit, filmiliortarnermut inatsisit atuuttut sunniutaat pillugit, tamatumanilu ilanngullugit aningaasartuutit ilaannik utertitsisarnernik aaqqissuussinerit atuuttut pillugit.

*1.3 Siunnersuutip ataatsimut isigisumik tunngavigisai ilisarnaataalu*

Siunnersuut siunertaqarpoq siuarsaanissamik filmiliortarnermik, filmertarnerup kulturianik Kalaallit Nunaannilu filmertitsisarnerup siuarsarneqarnissaanik. Tamanna pingaarnertut aaqqissuunneqarpoq filminstituttimik pilersitsinissamik siunnersuuteqarnikkut, taaneqartumik Kalaallit Nunaanni filminstitutti, inatsisit naapertorlugit pisortanit pilersinneqartumik imminut ingerlattumik ingerlatsivimmik. Filminstituttimik pilersitsisoqarnissaa filmiliortarneq pillugu suleqatigiissitamit inassutigineqartut ilagaat.

Siunnersuummi aaqqissuunneqarput instituttip siunertarisassai, aaqqissuussaanissaa aamma aqutsisussai, tamatumani ilanngullugit siulersuisut aamma ulluinnarni ingerlatsisut. Siunnersuummi siulersuisut pillugit aalajangersagaqarpoq, ulluinnarni aqutsisoq pillugu, taassumalu akisussaaffigisassai suliassaalu. Tamatumunngalu ilaliullugu aalajangersarneqarpoq siulersuisut namminneq suleriaasissartik aalajangersassagaat, tassanilu ilaatigut ilaassasut suliassat qanoq agguataarsimaneri pillugit malittarisassat, siulersuisut aamma ulluinnarni aqutsisup akornanniittut.

Aamma aalajangersagaqarpoq siulersuisut qanoq katitsigaanissaat, piffissaq atuuffissaat honoraarisiassaallu pillugit. Siulersuisut katitsigaanerat eqqarsaatigalugu eqqaaneqarsinnaavoq siulersuisut siulittaasuat Naalakkersuisunit toqqarneqartassasoq, ilaasortallu sinneri inassuteqarsinnaasutut nalunaarneqartunit inassuteqaatit tunngavigalugit Naalakkersuisunit toqqarneqartassasut. Siunnersuummi siulersuisuni ilaasortat piginnaanerisariaqagaanni piumasaqaatit aalajangersagaapput, ilaasortat ataasiakkaat aamma siulittaasoq eqqarsaatigalugu. Kiisalu aamma aalajangersarneqarput killiliussat ilorraanut illuanullu kikkut siulersuisuni ilaasortaasinnaanerannut, matumani aamma qassinik ukioqarnermut sumilu najugaqartuunissamut piumasaqaatinik.

Kalaallit Nunaanni Filminstituttip siunertaata suliassaasalu aalajangersarneranni ilaatigut aalajangiunneqarpoq instituttip siunertarigaa siuarsassallugu filmiliortarneq, filminut kulturi aamma filmertarfeqarnermi Kalaallit Nunaanni kulturi.

Kalaallit Nunaanni Filminstituttip siunertaasa allat ilagaat nunamut tamarmut atuuttumik filmkommissionimik ingerlatsineq. Siunnersuummi aalajangiunneqanngilaq qanoq aaqqissussinikkut suliassap tamatuma ingerlanneqarnissaa. Siulersuisut pisussaaffigaat tamanna pillugu nalilersuisoqarnissaa aalajangiinissarlu.

Tamatuma saniatigut erseqqissarneqassaaq Kalaallit Nunaanni Filminstitutti aamma siunertaqarmat siuarsaanissamik proffessionelt-iusumik misileraaffiusumillu filmiliortarneq eqqumiitsuliorfiussasoq piginnaasalinnillu ineriartortitsiviussasoq, filmiliortarfiup ingerlanneqarneratigut.

Filmiliortarneq pillugu suleqatigiissitaq inassuteqaateqarpoq pingaarnernik, iluaqutissartaqassasoq filminstituttip, filmkommissionip aamma filmiliornermik ingerlatsiviup - filmværksted - ataatsimoortuutinnissaannut. Taamaattumik tamanna siunnersuummi tunngavigineqarpoq aaqqissuunneqarluni, suliassat filmkommissionimiittut aamma filmiliornermik ingerlatsivimmiittut tassaassammata Kalaallit Nunaanni Filminstituttip suliassaasa ilai.

Siunnersuummi aamma nalunaarsorneqarput suliassat Kalaallit Nunaanni filminstituttimit suliarineqartussat. Taamaasilluni aalajangersagaavoq instituttip suliassarigaa aningaasaliissuteqartarnikkut tapersersuisarnissaq allaatigisaq filmiliornermi najoqqutassaliorneq, ineriartortitsinernik, nioqqutissiornernik, saqqummiussinernik, ussassaarinernik, takutitsisarnernik nassiussuisarnernillu kalaallit filmiliaannut atasuni, aamma peqatigiilluni filmilianut - koproduktion - kiisalu aamma ingerlatsinernik allanik Kalaallit Nunaanni filmiliornermik, filminut kulturimik aamma filmertarfeqarnermik siuarsaalluni suliani.

Aalajangersakkat taakkua qulequttatut ataatsimullu isiginnittumik suliaapput, taamaattumillu Naalakkersuisunut pisussaaffiliisoqarluni pineqartut pillugit ersarinnerusunik malittarisassiornissamik, tamatumani tapiisarnerit siunertaannut, tapiissutit annertussusissaannut, akilerneqartarnerannut aammalu allaffissornerannut.

Filmiliortarneq pillugu suleqatigiissitap ilanngullugu aamma inassuteqaatigaa malittarisassanik aalajangersaasoqassasoq, siullertut piumasaqaateqartunik kikkut tamarmik proffessionelt-iusumik imaluunniit aningaasarsiutigalugu Kalaallit Nunaanni filmiliorniartut, qimmiliorsinnaanermut akuersissummik qinnuteqartassasut. Tamatumunngalu tapiliullugu inassutigineqarpoq malittarisassaqarnissaa akitsuummik akiliuteqartitsisarnissanut kikkunnulluunniit Kalaallit Nunaanni filmiliorniartut nalunaarsorneqartarnerannut akuersissummillu tunineqartarnerannut atatillugu akilerneqartartussamik. Naalakkersuisut nalunaarusiami naliliineq taamaattoq isumaqatigalugu nalunaarutigaat. Taamaattumik siunnersuummi aamma ilanngussisoqarpoq aalajangersakkamik Kalaallit Nunaanni filminstitutti aamma siunertaqarmat akuersissutinik suliaqartarnissanik aningaasarsiutigalugu Kalaallit Nunaanni filmiliortarnernut atatillugu, paasissutissanillu pingaarnernik tamanik nalunaarsuisoqartarnissaanik filmiliassatut suliniutissat pillugit, tamatumunngalu akisussaasut pillugit. Erseqqissaatigineqarpoq tamanna tusagassiutigalugu sulianik ingerlatsinernut atuutinngimmat. Tamannalu pillugu aamma pingaarnertut aalajangersagaliortoqarpoq Naalakkersuisut ersarinnerusunik malittarisassiornissaannut qinnuteqaatinut akuersissuteqartarnernut paasissutissanillu pingaarnernik nalunaarsuisarnernut, ilanngullugit aamma paasissutissat sorliit Kalaallit Nunaanni Filminstituttip tamanut saqqummiuttassanerai. Siunnersuummi aamma aalajangersaasoqarpoq akitsuummik akiliuteqartitsisarnernut, akuersissutinik suliaqarnernut aningaasartuutinut matussutaasussanik, Naalakkersuisullu pisussaaffilerneqarlutik malittarisassiornissamut akuersissuteqartarnernut Kalaallit Nunaanni filmiliortarnernut atatillugu, tamatumani aamma taakkua ilusissaannut, piffissalersuinernut akitsuutillu annertussusissaanut.

Filmiliortarneq pillugu suleqatigiissitaq inassuteqarsimavoq filmiliortarnernut aningaasaateqarfiliornissamik, Filminstituttimut atasuusussamik. Inassuteqaat pingaarnertut tunngaveqarpoq pissusissamisoortutut isigineqanngimmat filmiliornissanut tapiissutinik tunniussisoqartarnissaa Kalaallit Nunaanni Eqqumiitsuliornermut Aningaasaateqarfimmiit, eqqumiitsuliornermik suliniutinillu ataatsimut isigisumik eqqumiitsuliortunik tapersersuisartumit. Siunnersuummi ammaanneqarpoq Naalakkersuisut tamakkiisumik ilaannakuusumillu tigummisinnaagaat suliassat allaffissornikkut ingerlanneqartarnerat Kalaallit Nunaanni filminstituttip aningaasanik tapiissuteqartarneriniittut aningaasaateqarfiliornikkut, tamatumunngalu tapiliullugu Naalakkersuisut pisinnaatinneqarlutik siunertanut malittarisassiornissanik, siunertaasut, suliassat, aqutsineq ingerlatsinerlu, tamatumani aamma honoraareqartitsisarneq, aningaasalersuisarneq aamma allaffissornermik ingerlatsineq aningaasaateqarfimmut atasoq. Tamanna ersiutaavoq piffissami matumani Naalakkersuisut nalilinngikkaat pineqartumik aningaasaateqarfiliornissaq pisariaqartoq, kisiannili tamanna kingusinnerusukkut pisinnaasoq, tamanna pissusissamisoortutut isigineqarsimappat. Kisianni filmiliortarnermik suliassaqarfimmi aningaasatigut tapiissuteqartarnermik aaqqissuussineq siunnersuut naapertorlugu Kalaallit nunaanni Filminstituttimut inissinneqarpoq.

**2. Siunnersuummi qulequttat immikkoortut pingaarnerit**

*2.1 Inatsisit atuuttut*

Filmiliortarnermik ingerlatsineq immikkut inatsisitigut aqunneqanngilaq, kisiannili Inatsisartut inatsisaanni assigiinngitsuni aalajangersakkat aqqutigalugit filmiliortarnermut tapiissuteqartoqartarluni. Tamatumani Inatsisartut inatsisaat makkua atuupput:

* Eqqumiitsuliornermik ingerlatsineq pillugu Inatsisartut inatsisaat nr. 11 ulloq 6. juni 2016-imeersoq, kingullermik allannguuteqartoq Inatsisartut inatsisaanni nr. 33, ulloq 13. juni 2023-imeersumi.
* Aningaasanoorutit ilaannit iluanaarutinit agguaassisarneq pillugu Inatsisartut Inatsisaat nr. 10 ulloq 22. november 2011 -imeersoq.
* Kulturikkut ingerlatsineq sunngiffimmilu sammisassaqartitsineq pillugit Inatsisartut inatsisaat nr. 5, ulloq 6. juni 2016-imeersoq.

*Eqqumiitsuliornermut inatsit pillugu*

Eqqumiitsuliorneq pillugu inatsimmi § 1, imm. 1-imi aalajangersarneqarpoq eqqumiitsuliornernik ingerlatsinermi ilaasut eqqumiitsuliornermik suliassaqarfimmi eqqumiitsulioriaatsit tamarmik, matumani aamma filmiliorneq. § 1, imm. 5 -imi aalajangiunneqarpoq eqqumiitsuliorneq filmiliornerusoq tassaasoq assit uumassusillit aalasut suulluunniit, apeqqutaatinnagu taakkua qanoq immiunneqarsimaneri saqqummersittarneriluunniit, tamatumani aamma assilisat atorlugit filmiliat aamma video atorlugu suliat, tv-iimi aallakaatinneqartut kisiisa pinnagit.

Eqqumiitsuliornermik inatsimmi kapitalimi 2-mi malittarisassanik aalajangersaasoqarpoq akisussaaffiit suliassallu agguataarneqarnissaat eqqarsaatigalugit Naalakkersuisut aamma kommunalbestyrelsit akornanni. Taamaasilluni § 2, imm. 1-imi aalajangersarneqarpoq Naalakkersuiasut Kalaallit Nunaanni eqqumiitsuliornikkut ingerlatsineq siuarsagarissagaat, aamma kalaallit eqqumiitsuliortarnerat nunani allani ilanngullugu, sapinngisamillu innuttaasut ammaallugit aqqutissiuullugillu eqqumiitsuliornikkut neqeroorutinik eqqumiitsuliornernillu nunanit allaneersunik. Tamatumunngalu tapiliullugu § 3, imm. 1-imi aalajangiunneqarpoq Naalakkersuisut pisussaaffitik naammassisassagaat Inatsisartut Inatsisaat pineqartoq naapertorlugu, ilanngulligit ininik tamatumunnga naleqquttunik pilersitsisarnikkut, avatangiisinillu tamatumunnga atatillugu aaqqissuussisarnertigut, siunnersuinermillu neqerooruteqarlutik fagitigut kiffartuussinertigut, neqerooruteqarlutillu ilinniagassanik, qaffasinnerusunik ilinniagaqarsinnaanernik ilinniaqqittarnernillu.

§ 4 -mi aalajangersarneqarpoq kommunalbestyrelsip siuarsassagaa kommunimi eqqumiitsuliornikkut ingerlatsineq, sapinngisamillu qularnaarniarlugu kommunimi innuttaasut periarfissaqarnissaat kalaallit eqqumiitsuliaannut eqqumiitsuliornermili ingerlatsinernut, siammasissumik tamatigoortumillu kalaallit eqqumiitsuliaannut eqqumiitsuliornermilu ingerlatsinerannut neqerooruteqartitsisarnertigut, ilanngullugit nunanit allaniit eqqumiitsuliornermik ingerlatsineq. Tamatumunngalu tapiliullugu § 5 -imi aalajangerneqarpoq kommunalbestyrelsip naammassisassagai pisussaaffini Inatsisartut inatsisaanni uani, ininik naleqquttunik avatangiisinillu naleqquttunik periarfissaqartitsinikkut, kommunalbestyrelsillu ilanngullugu aningaasatigut tapiissuteqartarneq isumagissagaa, allatigullu perrassarlugu eqqumiitsuliornermik ingerlatsineq.

Eqqumiitsuliornermik inatsimmi kapitalimi 5 -imi malittarisassanik aalajangersaasoqarpoq tapiiffigineqarsinnaasunik ingerlatsinermut aamma tapiissuteqartarnernik aaqqissuussinernik.

Eqqumiitsuliornermik inatsimmi § 6 -imi aalajangerneqarpoq Naalakkersuisut aamma kommunalbestyrelsit tapiissuteqartarsinnaasut sanaartukkanut, asserfallatsaaliinernut ingerlatsinernullu illuutinik, ininik avatangiisinillu allanik eqqumiitsuliornermi atorneqartartunut, matumani aamma ininut saqqummersitsiviusartunut, filmertarfinnut, isiginnaartitsisarfinnut, ininut sungiusarfiusartunut aamma ataatsimiittarfinnut katersortarfinnullu. Ilanngullugulu aamma aalajangersarneqarpoq kommunalbestyrelsi allalluunniit sanaartukkanut, aserfallatsaaliinermut aamma ingerlatsinernut illuutinik, ininik avatangiisinillu allanik tapiissuteqartarpata, eqqumiitsuliornermi atorneqartartunut, taava Naalakkersuisut aningaasartuutit tamakkiisumik ilaannakuusumilluunniit utertsittarsinnaagaat. § 7 -imi aalajangersagaavoq Naalakkersuisut kommunalbestyrelsi isumasioreerlugu malittarisassiorsinnaasut tapiissuteqartarnernut sanaartukkanut, aserfallatsaaliinernut aamma illuutinik avatangiisinillu allanik ingerlatsinernut, eqqumiitsuliornermik ingerlatsinermi atorneqartartunut, matumani aamma akisussaaffiit agguataarneqarnerannut, tapiissuteqartarnerni atugassarititaasunik, qinnuteqartarnermi periaasiusussanik, naatsorsuutinut kukkunersiuisarnernullu aamma tunngasuni. Pisinnaatitaaneq taanna atorneqarsimanngilaq.

Eqqumiitsuliornermut inatsimmi §§ 8-11 aalajangersagaqarpoq malittarisassanik tapiissuteqartarnermut eqqumiitsuliornermik ingerlatsinernut, taamaattunillu avammut saqqummiussuisarnernut (tusagassiisarnernut).

§ 8 -mi aalajangiunneqarpoq Naalakkersuisut aamma kommunalbestyrelsit tapiissuteqarsinnaasut makkununnga:

1)  eqqumiitsuliornermik ingerlatsinermut, matumanissaaq angalanernut aningaasartuutinut matussutissanik ineqarnernullu aningaasartuutinut matussutissanik,

2)  eqqumiitsulianik ineriartortitsinernut suliaqarnernullu, matumanissaaq atortussanut eqqumiitsuliornermi, aamma

3)  saqqummersitsisarnernut eqqumiitsulianillu allatigut saqqummiussuisarnernut.

§ 8, imm. 2 -mi aalajangiunneqarpoq imm. 1 naapertorlugu tapiissutit tapiissutissanut qularnaveeqqusiinertut aaqqissuunneqarsinnaasut, tapiissuteqartarnermi atugassarititaasut naammassineqarnissaannut.

§ 8, imm. 3 -mi Naalakkersuisut pisussaaffiligaapput malittarisassiornissamik eqqumiitsuliornermik ingerlatsinermi tapiissuteqartarnermik aaqqissuussinernut tamakkualu oqaluttuarineqartarnerannut, matumani aamma tapiissutisisinnaasunik killiliinernik, tulleriiaarisarnerni atugassarititaasunik, suut pineqarnerannik aamma tapiissutit annertussusissaannik, tapiissutinut atugassarititaasunik, qinnuteqartunut piumasaqaatinik, periaatsinik, allaffissornermut naammagittaalliuteqartarnermullu. Tamanna pisimavoq Namminersorlutik Oqartussat nalunaarutaatigut Eqqumiitsuliornermik ingerlatsineq tamatuminngalu ingerlatitseqqiisarneq pillugit Namminersorlutik Oqartussat nalunaarutaat nr. 75, ulloq 21. december 2021 -imeersoq aqqutigalugu. Nalunaarummi malittarisassat ataani eqqaaneqassapput.

Aalajangersaasoqarpoq § 8 a aamma b -mi malittarisassanik ataqqinaammik tunniunneqartartunut atasunik:

” **§ 8 a.** Naalakkersuisut eqqumiitsuliortunut pinngorartitsisunut ataqqinaammik tunniuttagaqarsinnaapput eqqumiitsuliornermik suliaqartunut eqqumiitsuliornermik suliaqartuni pingaaruteqartutut inissisimasunut.

Imm. 2. Ataqqinaammik tunniuttakkat eqqumiitsuliornermi pilersiortukkat pitsaassusaasa naliliivigineri taamaallaat tunngavigalugit tunniunneqarsinnaapput.

Imm. 3. Ataqqinaammik tunniuttakkanik sisamanik ukiunik qulinik sivisussusilikkanik tunisisoqarsinnaavoq. Ataqqinaammik tunniuttagaq tunniunneqarsimanngikkaangat ukiunik qulinik sivisussusilikkamik kingumut tunisisoqarsinnaanngussaaq.

Imm. 4. Ataqqinaammik tunniunneqartartut pillugit aalajangersakkanik erseqqinnerusunik Naalakkersuisut aalajangersaassapput, tassunga ilanngullugit § 1, imm. 1-imi piumasaqaatit aamma eqqumiitsuliorfiusutut eqqaaneqartut akornanni agguaassinerit.

**§ 8 b.**Ataqqinaatissiissutinut tunniunneqartartunut aningaasat tunngaviusut ukiumut ataatsimut 250.000 kr.-iupput.

Imm. 2. Aningaasat tunngaviusut procenti aaqqiissutissaq aamma maannakkorpiaq aningaasarsiat pillugit Inatsisartut inatsisaanni maleruagassat malillugit procentimik aaqqiissutissamik ukiunut aningaasanut inatsiseqarfiusunut tamanut iluarsineqartassapput.

Imm. 3. Ataqqinaammik tunniuttakkat isertitat naapertorlugit annertussusilerneqartassapput.

Imm. 4. Ataqqinaammik tunniuttakkat isertitat naapertorlugit annertussusilerneqartarnissaat pillugit Naalakkersuisut malittarisassanik aalajangersaassapput.”

Namminersorlutik Oqartussat nalunaarutaanni nr. xx ulloq xx 2024 -imeersumi ataqqinaammik tunniussisarnermut malittarisassanik aalajangersaasoqarpoq.

§ 8 c -mi aalajangersagaqarpoq maleruagassanik eqqumiitsuliortunik nersorinnittarnermut:

” **§ 8 c.**  Aningaasanut inatsimmi aalajangersarneqartut aningaasatut sinaakkusiussat iluanni eqqumiitsuliortunik akissarsisitsinermut Naalakkersuisut tapiissuteqarsinnaapput.

Imm. 2. Eqqumiitsuliortunik nersornaasiilluni tapiissuteqarneq pillugu Naalakkersuisut malittarisassanik aalajangersaassapput ukunatigut, aalajangiinermi tunngaviit pillugit, amerlassusaat pillugit aamma § 1, imm. 1-imi eqqumiitsulioriaatsit taaneqartut akornanni agguaaneq pillugu.”

Eqqumiitsuliortunik nersorinninniutitut akissarsititsisarnermut suli maleruagassiortoqanngilaq.

§ 9 -mi malittarisassanik aalajangersaasoqarpoq kalaallit eqqumiitsuliaannik pisisarnernut:

”  **§ 9.**  Naalakkersuisut aamma kommunalbestyrelsi kalaallit eqqumiitsuliaannik pisiortorsinnaapput, takussutissatut katersugaateqalernissaq siunertaralugu aamma inissaq tamanit tikinneqartoq pinnersarumallugu.

Imm. 2. Naalakkersuisut kalaallit eqqumiitsuliaannik pisiortornissaq pillugu malittarisassanik aalajangersaasinnaapput, tamatumunnga ilanngullugit agguaassineq, piginnittuunermut tunngasut aserfallatsaaliinerlu.”

Pisinnaatitsineq kalaallit eqqumiitsuliaannik pisisarnissanut atorneqanngilaq.

§§ 10 aamma 11 ilanngullugu malittarisassanik aalajangersagaqarpoq eqqumiitsuliassanik inniminniisarnernut aamma takusassiarinnittarnernut aningaasarsiassanik:

” **§ 10.**  Naalakkersuisut aamma kommunalbestyrelsi inissap tamanit tikinneqartartup pinnersarnissaa siunertaralugu kalaallit eqqumiitsuliaannik suliaqartitsisinnaapput (eqqumiitsuliat suliakkiissutit).

Imm. 2. Naalakkersuisut aamma kommunalbestyrelsi inissap tamanit tikinneqartartup pinnersarnissaa siunertaralugu eqqumiitsulianik suliaqartitsinngikkaluarlutik suliniutinik allanik aallartitaqarsinnaapput, tamatumunnga ilanngullugit siunnersuusiortitsineq, isumassarsiortitsineq, unammisitsinerit aamma inissami tamanit tikinneqartartumi eqqumiitsulianut suliassatut pilersaarutaareersunut tapiissuteqarneq.

Imm. 3. Naalakkersuisut eqqumiitsuliat suliakkiissutit suliniutillu allat inissap tamanit tikinneqartartup pinnersarnissaanik siunertaqartut pillugit malittarisassanik aalajangersaasinnaapput, tamatumunnga ilanngullugit agguaassineq, piginnittuunermut tunngasut aserfallatsaaliinerlu.

**§ 11.**  Naalakkersuisut eqqumiitsuliortut suliaat pisortanut suliffeqarfinnullu saqqummersitassatut atukkiunneqarsimatillugit taakkununnga akissarsiaqartitsinissaq pillugu malittarisassanik aalajangersaasinnaapput, tamatumunnga ilanngullugit suliat akissarsissutigineqarsinnaasut killilersornerat, akissarsiassat naatsorsornerat akissarsiallu tunniunneqarnerat.”

Eqqumiitsuliassanik inniminniisarnermut aamma saqqummersitsinermut akissarsiassanut malittarisassanik suliaqarnissaq suli atorneqanngilaq.

Eqqumiitsuliornermik ingerlatsinermut inatsimmi §§ 12 aamma 13 ileqqussanik aalajangersaapput eqqumiitsuliornermik ingerlatsinermut tapiissuteqartarnermi:

” **§ 12.**  Naalakkersuisut eqqumiitsuliornermik ingerlatsinermut tapiissutaat sallerpaatillugu nuna tamakkerlugu aamma inuussutissarsiutigalugu eqqumiitsuliornermik ingerlatsinermut atorneqassapput.

Imm. 2. Kommunalbestyrelsip eqqumiitsuliornermik ingerlatsinermut tapiissutaat sallerpaatillugu najukkami eqqumiitsuliornermik ingerlatsinermut atorneqassapput.

**§ 13.**  Naalakkersuisut aamma kommunalbestyrelsi eqqumiitsuliornermik ingerlatsinermut tapiisassapput eqqumiitsuliornikkut pitsaassutsip piginnaaneqassutsillu nalilerneqarnerat tunngavigalugu.

Imm. 2. Naalakkersuisut tapiissutinik tunniussinerminni aammattaaq sapinngisaq naapertorlugu makku ilaatinniassavaat:

1) eqqummiitsulioriaatsit § 1-imi taaneqartut iluanni eqqumiitsulioriaatsit saqqummeeriaatsillu tamaasa,

2) eqqumiitsuliornermik ingerlatsineq eqqumiitsulioriaatsinik arlalinnik akimuisoq,

3) eqqumiitsuliornermik ingerlatsineq meeqqanik inuusuttunillu peqataatitsisoq imaluunniit meeqqanut inuusuttunullu saaffiginnittoq, aamma

4) nunami tamarmi eqqumiitsuliornermik ingerlatsineq sumiiffinnut assigiinngitsunut siammaassisoq.”

Eqqumiitsuliornermik ingerlatsinermut inatsimmi eqqumiitsulioriaatsit tamarmik pineqarput, tamatumanilu uani eqqaaneqartut eqqumiitsuliornermut malittarisassat malittarisassallu sinneri, matumani aamma naatsorsuusiornernut kukkunersiuisarnernullu, naammagittaalliuteqartarnermut il. aamma filmiliornermik ingerlatsinermi atortinneqassallutik.

Eqqumiitsuliornermik ingerlatsineq pillugu inatsimmi § 16 a -mi aalajangersarneqarpoq: I

” **§ 16 a.**  Naalakkersuisut eqqumiitsuliornermik tamakkuninngalu siammarterinermik ingerlatsisunut tapiissutissaannik tamakkiisumik tamakkiisuunngitsumilluunniit aningaasaateqarfimmik isumaginnittussamik pilersitsisinnaapput.

Imm. 2. Naalakkersuisut siunertat, suliassat, inissitsiterineq atuunnerlu pillugit malittarisassanik sukumiinerusunik aalajangersaasinnaapput, tassunga ilanngullugit akissarsianut, aningaasaliinernut allatseqarnikkullu siunnersuisoqatigiinnik, ataatsimiititalianik assigisaannillu sullissinerit tamakkiisumik tamakkiisuunngitsumilluunniit Naalakkersuisut eqqumiitsulianik ingerlatsisunut tapiissutaannik tamakkuninnga siammarterisunut tunngatillugu suliassanik isumaginnissinnaasunik.

Imm. 3. Aningaasaateqarfiup Naalakkersuisut eqqumiitsuliornermik ingerlatsisunut tamakkuninngalu siammarterisunut tapiissutaannik tamakkiisumik amakkiisuunngitsumillu isumaginnittup suliassai pillugit Naalakkersuisut malittarisassanik aalajangersaasinnaapput, aamma suliassanik allanik suliassanik isumagisanut attuumassuteqartunik isumaginnittussamut, tassunga ilanngullugit eqqumiitsuliornermik ingerlatsinerit pillugit apeqqutini siunnersuisarnerit.”

Naalakkersuisut Kalaallit Nunaanni Eqqumiitsuliornermut Aningaasaateqarfik pillugu Namminersorlutik Oqartussat nalunaarutaat nr. 43 ulloq 13. august 2021-imeersoq aqqutigalugu malittarisassiorput Kalaallit Nunaanni eqqumiitsuliornermik aningaasaateqarfimmiit eqqumiitsuliornermik ingerlatsinermi tapiissuteqartarnermut. Kalaallit Nunaanni Eqqumiitsuliornermut Aningaasaateqarfik pilersinneqarpoq nalunaarut aqqutigalugu ulloq 1. januar 2022.

Eqqumiitsuliornernik Aningaasaateqarfik aqunneqarpoq siulersuisunit 5 -inik ilaasortalimmit, Kulturimut Naalakkersuisunit ukiunut 4-anut toqqarneqartunik.

Kalaallit Nunaanni Eqqumiitsuliornermik Aningaasaateqarfiup siunertaraa Kalaallit Nunaanni eqqumiitsuliornerup siuarsarneqarnissaa, ilanngullugit kalaallit nunani allani eqqumiitsuliaat, sapinngisamillu qularnaarniartussaallugu innuttaasut ammaanneqarnissaat eqqumiitsuliornikkut neqeroorutinut tamatigoortunut, nunaniillu allanit eqqumiitsulianut. Kalaallit Nunaanni Eqqumiitsuliornermik Aningaasaateqarfiup ingerlatsinerani ilaapput eqqumiitsulioriaatsit Eqqumiitsuliornermut inatsimmi pineqartut tamarmik.

Kalaallit Nunaanni Eqqumiitsuliornermik Aningaasaateqarfiup suliassaraa makkunuuna tapiissuteqartarneq:

1) Eqqumiitsuliornermik ingerlatsineq, matumani aamma angalanernut ineqarnernullu aningaasartuutinik matussusiisarneq,

2) ineriartortitsisarneq nioqqutissiortarnernullu eqqumiitsulianik, matumani aamma eqqumiitsuliornermik ingerlatsinermi atortussat, aamma

3) saqqummersitsisarneq aammalu eqqumiitsuliornermik ingerlatsineq pillugu saqqummiussuisarneq.

Eqqumiitsuliornermik Aningaasaateqarfik suliassanik allanik aamma isumaginnissinnaavoq, suliat ingerlannerannut tunngasunik, matumani aamma siunnersuinernut eqqumiitsuliornermik ingerlatsinernut apeqqutini.

Siulersuisut toqqaasarput immikkut ilisimasalinnik piffissamut ukiunik 2-nik sivisussusilinnut eqqumiitsulioriaatsini makkunani: arkitekturi, assilialiorneq, filmiliorneq, assassukkanik eqqumiitsuliorneq aamma ilusilersuineq, atuakkiorneq, nipilersorneq aamma isiginnaartitsineq.

Immikkut ilisimasallit namminneq eqqumiitsuliornermi susassaqarfimminni nalilersuivigisarpaat qinnuteqaatit tiguneqartut, tamannalu tunuliaqutaralugu Kalaallit Nunaanni Eqqumiitsuliornermut Aningaasaateqarfiup siulersuisuinut inassuteqaasiortarlutik tapiissutinik tunisisoqarnissaanut, tamatumani aamma tapiissutit ilusissaannut, annertussusissaannut piffissamullu atuuffissaannut. Siulersuisut tapiissutinik tunniussisarput inassuteqaatinik immikkut ilisimasalinneersunik tunuliaqutaqartunik. Siulersuisut immikkut ilisimasallit inassuteqaataannut pitussimasanngillat.

Eqqumiitsuliornermut inatsimmi pisinnaatitsissummik tunngaveqartumik Eqqumiitsuliornermik ingerlatsineq tamatuminngalu ingerlatitseqqiisarneq pillugit Namminersorlutik Oqartussat nalunaarutaanni malittarisassaqarpoq eqqumiitsuliornermik ingerlatsinermut tamatuminngalu ingerlatitseqqiisarnermut.

Nalunaarut aalajangersaavoq atortitsiviusumik killiliillunilu kikkut tapiiffigineqarsinnaanersut pillugu.Taamaasilluni § 1 -imi aalajangerneqarpoq nalunaarut atortinneqartoq tapiissutinik Naalakkersuisunit, siunnersuisoqatigiinnit, ataatsimiititaliamit, aningaasaateqarfimmit aamma assigisaanit tunniunneqartartunik allaffissornermut, ingerlatitseqqiisarnermullu (allaffissornermik ingerlatsisoq). Tassalu imaappoq, taanna atortinneqarpoq Kalaallit Nunaanni Eqqumiitsuliornermut Aningaasaateqarfiup allaffissornikkut ingerlanneqarneranut.

Kiisalu aamma malittarisassanik aalajangersaasoqarpoq tapiissuteqartarnermi ilusissanut tapiissutinullu piumasaqaatinut. Tapiissuteqariaatsit nalunaarut naapertorlugu tassaasinnaapput suliniutinut tapiissutit, sulinissanut legatitut tunissutit, tapiissuteqarnissamut qularnaveeqqutit, aningaasartuutit ilaannik matussusiineq aamma ingerlatsinernut tapiissutit.

Piffissami matumani tunniunneqartarput kulturikkut nersorinninniutitut nersornaat aamma qiimmassaatitut nersornaat. Nersornaatit taakkua inatsisitigut annertussusissaannik akinullu iluarsiissutinik aqunneqanngillat, kisiannili malittarisassatigut, Naalakkersuisunit suliaasutigut, saqqummiunneqartutigut Naalakkersuisut.gl aqqutigalugu, aammalu aningaasanut inatsisikkut aningaasaliissutissanik annertussusiliisoqartarluni. Nersornaatit pineqartut ukiut tamaasa tunniunneqartarput kulturikkut ingerlatsisumut arlaqartunulluunniit. Naatsorsuutigineqarpoq 2024-ip ingerlanerani nersornaatit pillugit nalunaarusiamik saqqummiussisoqassasoq.

*Tips- aamma Lotto pillugit inatsit*

Kalaallit Nunaanni Eqqumiitsuliornermut Aningaasaateqarfiup saniatigut aamma aningaasaliissuteqarpoq Danske spil-imiit, taaneqartunik “Tips- og lottomidlerne”, aningaasanoorutinit tapiissutit, Naalakkersuisunit aqunneqartut.

Aningaasanoorutit ilaannit iluanaarutinit agguaassisarneq pillugu Inatsisartut Inatsisaat nr. 10, ulloq 27. november 2011-imeersoq inatsisitigut tunngaviuvoq, kiisalu aamma Aningaasanoorutit ilaannit aningaasanik agguaassisarneq pillugu tapeeriaatsit, tapiiffigineqarnissamut piumasaqaatit il.il. pillugit Namminersorlutik Oqartussat nalunaarutaat nr. 10, ulloq 27. november 2011-imeersoq inatsisitigut tunngaviupput aningaasaliissuteqartarnernut.

Tips- aamma lotto -mit aningaasaliissutit immikkoortuni 4 -ani agguaanneqartarput: 1) timigissartartunut (breddeidræt), matumani aamma innarluutilinnut utoqqarnullu timersortartunut, 2), piginnaanilinnut timersortartunullu pikkorinnernut, 3) meeqqanut inuusuttuaqqanullu peqatigiiffinnut aamma 4) siunertanut nalinginnaasumik iluaqutaasussanut, tamatumani aamma kulturikkut siunertanut, innuttaasunik paasisitsiniaanernik siunertanut aamma pinaveersaartitsinernut, isumaginninnermi siunertanut, silaannarmi ingerlatsisarnernik siunertanut aamma ilisimatusarnerni siunertanut nalinginnaasunut (taanna pulje c-tut taaneqartarpoq).

Qinnuteqartoqarsinnaavoq siunertanut marlunnut pulje c-meersunut:

* *Suliniutinut tapiissutit*
  + Tassani ilaapput tapiissutigineqartartut suliniutinut piffissami killilimmi ingerlanneqartussanut, qinnuteqarfissap naareernerani aallartinneqartussanut.
  + 75 % -i angullugu matussusiisoqartarpoq aningaasartuutissani missingersuusiani tapiiffigineqarsinnaasuni, taamaattoq qaffasinnerpaamik 200.000 kr.-it.
  + Tapiissuteqartoqarsinnaavoq suliniutinut qinnuteqarfissap naareerneraniit ukiut 5-it iluanni ingerlanneqartussanut.
  + Ukiumut sisamariarluni piffissalikkanik qinnuteqartitsisoqartarpoq.
* *Ingerlatsinernut tapiissutit*:
  + Tassani ilaapput ingerlatsinernut tapiissutit, assersuutigalugu sulisunut tapiissutit, ininut, allaffissornernut, paasissutissiisarnerni atortunut aamma siulersuisuni sulinernut tapiissutit, taamaattoq siulersuisut honorisiassaat pinnagit.
  + Ukiumut annerpaamik 90.000 kr.-it.

Suliniutinik tapiissutinik kikkut tamarmik Kalaallit Nunaanni angerlarsimaffeqartut qinnuteqarsinnaapput, peqatigiiffiugaannilu imaluunniit kattuffiugaannilu, ilaasortat akiliuteqartartut 10-it sinnerlugilluunniit amerlassuseqassallutik.

Ingerlatsinermi tapiissutinik qinnuteqartoqarsinnaavoq peqatigiiffinnit aamma kattuffinnit nuna tamakkerlugu ingerlatsisuusunit 10 -inik sinnerlugilluunniit ilaasortalinnit Kalaallit Nunaanni angerlarsimaffilinnik, ingerlatsinermullu tapiissutit annerpaamik ukiumut 1-imut tunniunneqarsinnaallutik. Ukiut tamaasa qinnuteqartoqaqqissinnaavoq.

Qaffasinnerpaamik qinnuteqarfissap naareerneraniit ukioq ataaseq siumut tapiissutisisoqarsinnaavoq.

§ 8, imm. 2 Tips-imut lotto-mullu nalunaarummi naapertorlugu Kultureqarnermut Naalakkersuisoq tapiissutinut atugassarititaasunik aalajangiisinnaavoq.

Suliniuteqarfinni naalakkersuinikkut immikkut pingaartinneqartuni 200.000 kr.-init qaffasinnerusunik tapiisoqarsinnaavoq.

Kultureqarnermut Naalakkersuisoq aalajangersimavoq iliuusissat imaluunniit suliniutit inuunermi nalilinnut tunngasunik paasisitsiniaanernut tunngasutut, inuiaqatigiinni atugarissaarnermik nukittorsaaniarnerit, aamma inuttut eqqarsartaatsimi atugarissaarnermut tunngasut, aammalu ilaqutariit meerartallit utoqqaallu inuunerannik siuarsaaviusut immikkut pingaartinneqassasut. Kiisalu aamma iliuutsit imaluunniit suliniutit eqqumiitsuliornermut, nipilersornermut imaluunniit isiginnaartitsisarnikkut neqeroorutinut ilaqutariinnut sammisut pingaartinneqassapput.

Tips-imit lotto-millu aningaasaliissutitsigut tapiissutinik aningaasaliisoqarsinnaanngilaq aningaasarsiutigalugu nioqqutissianut atasunik.

*Kultureqarnermut sunngiffimmilu sammisassaqartitsinermut inatsimmut tunngatillugu*

Kulturikkut ingerlatsineq sunngiffimmilu sammisassaqartitsineq pillugit Inatsisartut inatsisaat nr. 5 ulloq 6. juni 2016 -imeersoq aallussivoq erseqqissaaniarnermik pisortani oqartussat akisussaaffiannik aamma pisinnaatitaaffiannik suliassaqarfimmi matumani tapiissuteqartarnernut.

Naalakkersuisut § 2, imm. 1 naapertorlugu pingaarnertut akisussaapput nunatsinni sumiiffinni tamani kulturikkut sunngiffimmilu sammisassaqartitsinikkut Inatsisartut inatsisaat naapertorlugu ingerlatsisoqarnissaanut, aamma Naalakkersuisut kommunalbestyrelsit peqatigalugit peqataanissaannut tamatumani killiussat atugassarititaasut pitsaasuunissaannut.

§ 2, imm. 1 naapertorlugu Naalakkersuisut Inatsisartut inatsisaanni pisussaaffimmi naammassineqarnissaannut:   
1) aningaasannik tapiissuteqarsinnaapput allatigullu qiimmassaasinnaallutik ineriartornermik aamma nioqqutissiornermik, ingerlatsinermik, atuinermillu kulturikkut sunngiffimmilu sammisassaqartitsinermik ingerlatsillutik,  
2) peqataasinnaapput ininik naleqquttunik allatigullu avatangiisinik pilersitsisarnernut,   
3) atugassiisinnaallutik ininik avatangiisinillu naleqquttunik,  
4) siunnersuinikkut kiffartuussisinnaallutik kommuninik, aammalu   
5) neqeroorsinnaallutik naleqquttunik ilinniagassanik, qaffasinnerusunik ilinniakkanik ilinniaqqittarnerillu.

Kommunalbestyrelse § 3 naapertorlugu pingaarnertut akisussaavoq kommunimi kulturikkut sunngiffimmilu sammisassaqartitsinernut. Kommunalbestyrelse anguniakkanik aamma killiliussanik tamatumunnga aalajangersaassaaq, kommunini innuttaasut periarfissaqartikkumallugit ineriartornissamut, sammisaqarnissamut kulturikkullu neqeroorutinik tamatigoortunik atuisinnaanermut.

§ 5, imm. 1 -imi malittarisassamik aalajangersaasoqarpoq qanoq kommunalbestyrelsip Inatsisartut inatsisaannik tunngaveqartunik pisussaaffimminik naammassinnittarnissaanik. Tamanna pisassaaq ininik siunertanut naleqquttunik avatangiisinillu atugassiisarnikkut, aamma ininik silamilu pisariaqartunik ingerlatsinernut tapiissuteqartarnikkut, meeqqat inuusuttullu peqatigiiffiinit kattuffiinillu pigineqartunut imaluunniit atugassiissutigineqartunut. Tamatumunngalu ilaliullugu § 5, imm. 2 -mi nalunaarneqarpoq kommunalbestyrelsip Inatsisartut inatsisaat naapertorlugu pisussaaffimminik naammassisaqartarnissaa, makkunuunatigut:   
1) peqataasarnikkut ininik avatangiisinillu naleqquttunik atugassiisarnikkut aamma ingerlatsinermut tapiissuteqartarnikkut, kulturimut sunngiffimmilu sammisassaqartitsinernut atorneqartartunut, aamma   
2) aningaasatigut tapersiisarnikkut allatigullu perrassaanikkut ineriartortitsisoqarnerani aamma nioqqutissiornermi, ingerlatsinermi aamma kulturikkut sunngiffimmilu sammisassaqartitsinermik ingerlatsinikkut. 

§ 5, imm. 3 -mi aalajangersarneqarpoq Naalakkersuisut malittarisassiorsinnaasut kommunalbestyrelsip pisussaaffiinut ininut naleqquttunut avatangiisinullu allanut imm. 1 naapertorlugu. Pisinnaatitsineq taanna iluaqutigineqanngilaq.

Ingerlatsinernut tapiissuteqartarnerit pisinnaatitaasunut aamma ingerlatsisunut aalajangersagaq marlunngorlugu avinneqarpoq. Siulleq ininut atorneqartartunut tunngavoq, aappaalu ingerlatsinernut tunngalluni.

Naalakkersuisut aamma kommunalbestyrelsit § 7, imm. 1 naapertorlugu tapiissuteqartarsinnaapput sanaartukkanut, aserfallatsaaliinernut aamma ingerlatsinernut, ininut avatangiisinullu allanut, kulturikkut sunngiffimmilu sammisassaqartitsinernut atorneqartartunut, matumani fritidshjemminut, sunngiffinni sammisassaqartitsivinnut klubinut, ininut saqqummersitsiviusartunut, ininut sungiusarfiusartunut aamma ataatsimiittarfinnut katersortarfinnullu. Tamatumalu saniatigut aamma Naalakkersuisut § 7, imm. 2 naapertorlugu kommunalbestyrelse imaluunniit allat tapiissuteqartarpata sanaartukkanut, aserfallatsaaliinernut aamma ingerlatsinernut, ininut avatangiisinullu allanut kulturikkut sunngiffimmilu sammisassaqartitsinernut atorneqartartunut, tapiissutit taarserlugit utertissinnaavaat tamakkiisumik ilaannakuusumilluunniit.

Naalakkersuisut § 8 naapertorlugu aamma kommunalbestyrelse isumasioreerlugu malittarisassiorsinnaapput sanaartukkanut, aserfallatsaaliinernut aamma ininik ingerlatsinernut avatangiisinillu allanik ingerlatsinernut kulturikkut sunngiffimmilu sammisassaqartitsinernut atorneqartartunut, matumani aamma akisussaaffiit suliassallu agguataarneqartarnerannut, tapiissuteqartarnermi piumasaqaatinut atugassarititaasunullu, qinnuteqarnermi periaaserineqartussanut, naatsorsuusiortarnernut aamma kukkunersiuisarnernut.

§ 9, imm. 1 -imi aalajangersarneqarpoq Naalakkersuisut aamma kommunalbestyrelsit sutigut tapiissuteqartarsinnaanersut:

1) ingerlatsisarnernik ineriartortitsinernut aamma ingerlanneqartussanik aaqqissuussinernut, matumani ilanngullugit tamatumani atortussanut,

2) ingerlatsineq, matumani ilanngullugit angalanernut ineqarnernullu aningaasartuutinut,

3) peqatigiiffiit aamma kattuffiit ingerlanneqarnerannut, kulturikkut sunngiffimmilu sammisassaqartitsinernik ingerlatsisuni,

4) aaqqissuussinernut isernermut akiliutissanik apparsaanernut, peqataanermut akiliutissanut assigisaannullu, aamma

5) saqqummersitsinernut tusagassiisarnernullu aamma.

§ 9, imm. 2 naapertorlugu Naalakkersuisut aammattaaq tapiissuteqarsinnaapput Kalaallit Nunaata avataani kulturikkut sunngiffimmilu sammisassaqartitsinernut.

§ 9, imm. 3 naapertorlugu Naalakkersuisut aamma kommunalbestyrelsip imm. 1 naapertorlugu tapiissutinik agguaassinermi isiginiartassavaat meeqqat inuusuttullu avatiminni killeqartunik atuisinnaasut inuttullu nalorninartunik inissisimasut peqataaffigisartagaat.

§ 9, imm. 4 naapertorlugu Naalakkersuisut imm. 1 tunngavigalugu tapiissutinik tunniussinerni sapinngisamik isiginiartassavaat ingerlatsinerit nunamut tamarmut atasumik suliaasut, imaluunniit ingerlatat kommuninit arlaqartunit peqataaffigineqartut.

§ 9, imm. 5 -imi aalajangersarneqarpoq Naalakkersuisut aamma kommunalbestyrelsip tapiiffigisinnaanngikkai politikkikkut, upperisarsiornernut imaluunniit sulinermik inuussutissarsiuteqartut peqatigiiffiini siunertanut tunngasut.

I henhold til § 9, imm. 6 naapertorlugu Naalakkersuisut kommunalbestyrelsit isumasioreerlugit kulturikkut sunngiffimmilu sammisassaqartitsinermi tapiissuteqartarnermi malittarisassanik suliaqarsinnaapput, matumani ilanngullugit akisussaaffiit aamma suliassat agguataarneri, ingerlatsinerit tapiiffigineqarsinnaasut killissaannik, tapiissuteqartarnermi atugassarititaasunik piumasaqaatinillu, qinnuteqaatinut periaasissanut, naatsorsuusiortarnernut aamma kukkunersiuisarnernut. Pisinnaatitaaneq taanna atorneqarsimanngilaq.

Kiisalu aamma eqqaaneqarsinnaavoq § 1, imm. 5-imi aalajangersarneqarmat Inatsisartut inatsisaat atortinneqanngimmat kulturikkut sunngiffimmilu sammisassaqartitsinernut inatsisit allat aqqutigalugit aqunneqartunut.

*2.2 Inatsisissamik siunnersuusiornermi isumaliutersuutigineqartut*

Naalakkersuisut isumaliutigeqqaaraluarpaat siunnersuutinik arlariinnik suliaqarnissaq, taakkuanilu aappaa filmiliortarnermut atasunik malittarisassanik imaqassasoq, aappaalu filmiliornermut atatillugu aningaasartuutinut taartisiatut matussutissanik aaqqissuussinertut. Naalakkersuisut kingusinnerusukkut nalilerpaat pissusissamisoornerusussatut aningaasartuutinut matussutissanik tapiissuteqartarnermik aaqqissuussineq filmiliortarnermut inatsisissatut siunnersuummut ilaassasoq. Tamanna pivoq naliliisoqarmat pissusissamisoornerussasoq filmiliortarnermut tapiissuteqartarnermi periarfissap ataatsimut filmiliornermut inatsimmiinnissaanik. Tamatumalu saniatigut aningaasartuutinut taarsiissutitut matussutissanik tapiissuteqartarnermik aaqqissuussineq filmiliornernut atasoq, allatigut filmiliornermut aningaasatigut tapiissuteqarsinnaanermi periarfissat ilanngullugit filmiliornermik Kalaallit Nunaanni killiliussatut atugassarititaasutut isigineqarmata, filmiliornerup nukittorsarnissaanni, tamannarpiaallunilu siunnersuummi siunertaasoq.

Naalakkersuisullu aamma tamatumunnga atatillugu siunnersuummik suliaqarnermi isumaliutersuutigisimavaattaaq qanoq annertutigisutigut filmiliortarnermi killiliussanik aaqqissuussineq inatsisiliornermiissanersoq, qanorlu annertutigisumik nalunaarusianiissanersoq. Naalakkersuisut nalilersimavaat siunnersuut suliarineqassasoq inatsisitut killiliussatut, imatut paasillugu Naalakkersuisunut susassaqarfiutinneqassasoq siunnersuummi aalajangersakkanut matumani naapertuuttumik, ersarinnerusunik malittarisassiortoqassasoq nalunaarusiornikkut. Tamatumunnga tunuliaqutaavoq ataatsimut isigisumik inatsisinut teknikkimut tunngasunik inassuteqaatit saniatigut, immikkuualuttortalersukkanik aqutsineq allaffissornikkut malittarisassianiissasoq, teknologiit aamma atugassarititaasut filminik nioqqutissiornermi sukkasuumik allanngoriartorfiusumik ineriartortarmata, tamannalu tunngavigalugu pissusissamisuussanani Inatsisartut inatsisaatigut aqutsisoqarnissaa.

Naalakkersuisut siunnersuummik suliaqarnermut atatillugu ilanngullugu isumaliutersuuteqarput ataqatigiinnernik Inatsisartut filmiliortarnermut inatsisissaannut siunnersuummi, aamma inatsisiliornerni allaniittunik, aamma filmiliornermi tapiissuteqartarnermi atugassarititaasunik aqutsisuusunik. Naalakkersuisut naliliipput filmiliornermut inatsit tassaassasoq inatsit immikkut illuinnartoq, Eqqumiitsuliornermut inatsit, Kulturikkut sunngiffimmilu sammisassaqartitsinermut inatsit aamma Tips-imut aamma Lotto-mut inatsisit ataatsimut isigisunik inatsisaasut, imatut paasillugit, eqqumiitsuliorneq aamma kulturimut tunngasut immikkoortunut assigiinngitsunut agguataagaannginneri. Naalakkersuisut naliliisimapput pingaaruteqartoq Kalaallit Nunaanni filmiliortarneq pisinnaatinneqassasoq akisussaaffeqarlunilu aningaasatigut tapiissuteqartarnernut, filmiliortarnerup iluani. Tamatuma kinguneraa aallaavittut inatsisit allat aamma attuumassuteqarneri, aamma tapiissuteqarsinnaanermut periarfissaqartitsisut.

Eqqumiitsuliornermut inatsimmut atatillugu Naalakkersuisut nalilersimavaat pisariaqartoq killiliussanik aaqqissuussisoqarnissaa, sutigut Kalaallit Nunaanni Eqqumiitsuliornermut Aningaasaateqarfik tapiissuteqarsinnaanersoq filmiliornermik suliassaqarfimmi eqqarsaatigalugu. Tamatuma kingunerissavaa pisariaqartitsineq nutarterinissamik Eqqumiitsuliornermik ingerlatsineq pillugu Inatsisartut inatsisaannik Namminersorlutik oqartussat nalunaarutaanni. Siunnerfigineqanngilaq Kalaallit Nunaanni Eqqumiitsuliornermut Aningaasaateqarfiup siunissami mattunneqarnissaa filminik eqqumiitsuliornerup iluani. Nersornaammik akissarsiaritinneqartartut taamaasillutik naatsorsuutigineqarput Kalaallit Nunaanni Eqqumiitsuliornermut Aningaasaateqarfiup tunniuttassagai, naatsorsuutaallunilu nersorinninniarnerit assigisaat akissarsititsissutigineqartarnissaat. Taamaattoq naatsorsuutigisariaqassaaq tapiissuteqartarnerit qanoq ittuuneri aamma tapiissutit siunertaat ersarinnerusumik nalunaarusiornikkut aqunneqassasut, taamalu ersarilluni Kalaallit Nunaanni Eqqumiitsuliornermut Aningaasaateqarfiup tapiiffigisinnaasaasa suuneri.

Tips-imut Lotto-mullu inatsimmut tunngatillugu Naalakkersuisut nalilinngilaat siunnersuut allannguinissanik inatsisiliornikkut pissutissaqartitsisoq. Taamaasilluni suli ingerlaqqittumik periarfissaassaaq filmiliornermik suliassaqarfiup iluani tapiissuteqarsinnaanermut, tips-imut aamma lotto-mut inatsimmi, piumasaqaataasut naammassineqarsimatillugit.

Kulturikkut sunngiffimmilu sammisassaqartitsinermut inatsimmut tunngatillugu taanna § 1, imm. 5 naapertorlugu siulliuvoq inatsisinit allanit. Taamaasilluni aalajangersarneqarpoq Inatsisartut inatsisaat atortinneqanngitsoq atortinneqanngitsoq kulturikkut sunngiffimmilu sammisassaqartitsinikkut ingerlatsinerni inatsisit allat naapertorlugit. Filmiliornermik ingerlatsisarneq kulturikkut sunngiffimmilu sammisassaqartitsinerup suliassaqarfiata iluaniittutut isigineqarsimatillugu taamaasilluni aqunneqassaaq filmiliortarneq pillugu Inatsisartut inatsisissaattut siunnersuummi aalajangersakkanit. Tamatumunnga erseqqissaatitut siunnersuummi § 23 ilaavoq, kommunit periarfissaattut filmiliortarnermik siuarsaaqataanissamut, matumani aamma tapiissuteqartarnikkut aningaasanik, attartortitsisarnikkut imaluunniit attartugassanut qularnaveeqqusiisarnikkut, filmiliornermut, filminik isiginnaagassanik attartortitsinernut aamma filmertarfinni filmertitsisarnernut.

Siunnersuutip siunnerfigaa eqqumiitsuliornermi immikkoortumik aalajangersimasunik siuarsaaneq, filmiliornermik aammalu filmiliornermik inuussutissarsiutip siuarsarneqarneranik. Tamatumunngalu atatillugu Naalakkersuisut kulturimut tunngasumik seminareqartitsipput november 2022-imi, eqqumiitsuliornermik suliaqartunit ujartugaasumik, siunnerfigalugu Naalakkersuisut eqqumiitsuliornermik inuussutissarsiutitut tapersersuinerunissaat, Kalaallit Nunaanni eqqumiitsuliorneq inuussutigissallugu ajornakusoortorujussuummat. Taamaasillunilu siunnersuut kulturimut sammisumik aammalu inuussutissarsiutinut sammisumik umigaqarpoq. Taamaasilluni siunnersuut ilassutaassaaq eqqumiitsuliornerup kulturikkullu suliassaqarfiup iluanut tunngasuni inatsisiliornernut.

Naalakkersuisut siunnersuummik suliaqarnermut atatillugu ilanngullugu isumaliutersuutigisimavaat ingerlatsiviulersussatut siunnersuutaasup qanoq ateqartinneqarsinnaanera. Filmiliornermik inuussutissarsiortut akornanniit kissaatitut oqaatigineqarsimavoq filminstitutti ateritinneqassasoq. Taaguut filminstitutti (tuluttut Film Institute) nunani allani taaguutaavoq nalinginnaasoq ingerlatsivinnut pineqartutut ittunut, nunanilumi amerlanerusuni taaguutigineqarluni. Naalakkersuisut taamaattumik aamma pissutissamisoortissimavaat ingerlatsiviup pineqartutut taaguuteqartinnissaa. Taaguutikkut Kalaallit Nunaanni filminstitutti siunnerfiuvoq tamanna nunani allani oqariartuutaasinnaasoq taanna nunatsinni pisortatigoortumik ingerlatsiviusoq.

Naalakkersuisut ilanngullugu aamma isumaliutersuutigaat Kalaallit Nunaanni Filminstituttip annertussusissaa, suliassai, akisussaaffissai, aaqqissuussaanissaa aamma aqutsisussai. Naalakkersuisut tamatumunnga atatillugu nalilersimavaat Kalaallit Nunaanni filminstitutti annertussusissamigut aallaaveqassasoq inatsisitigut aalajangersakkanik siunertanik aamma suliassanik, nunatsinnilu pissusiviusunik, matumanissaaq filmiliornermik inuussutissarsiutip qanoq annertussuseqarneranik, ingerlatsisullu suliassaqarfimmi tassani amerlassusaannik.

Tunngatillugu akisussaaffinnut, aaqqissuussaanermut aamma aqutsisunut Naalakkersuisut nalilersimavaat Inatsisartut inatsisaanni taamaallaat aqunneqartariaqartut kiap pingaarnertut ingerlatsineq akisussaaffigineraa aammalu ulluinnarni aqutsisutut ingerlatsisut. Siunnersuummi siunnersuutigineqarpoq pingaarnertut aqutsineq siulersuisuniissasoq, ulluinnarnilu aqutsisoqassasoq siulersuisunit atorfinitsinneqartartumik. Tamatumalu saniatigut aalajangersarneqarpoq ulluinnarni aqutsisup sulisut atorfinitsittassagai. Taamaasilluni nalilerneqanngilaq pissusissamisuussasoq siunnersuummi aalajangersakkanik aaqqissuussisoqassasoq sulisunik aalajangersimasunik atorfinitsitsisarnissanik, ulluinnarni pisortaasup saniatigut. Taamaasillunilu pissusissamisoortinneqarpoq Kalaallit Nunaanni Filminstituttip nammineq sulisussanik pisariaqartitsineq nalilersortassagaa suliassanut naapertuuttumik. Aamma pissusissamisoortinneqarpoq siulersuisut suleriaasissaminni ersarinnerusunik malittarisassiorumaartut siulersuisut ulluinnarnilu aqutsisup akornanni akisussaaffiit agguataarnerannik.

Ilanngullugulu isumaliutersuutigineqartuni ilaasimavoq pisariaqartitsisoqarnersoq meeqqanik inuusuttuaqqanillu illersuinermut tunngasunik. Naalakkersuisut nalilersimavaat saqqummiussuisarnermit matuminnga neqeroorutit maanna imatut annertussuseqartut periarfissaqarani nakkutilliinissamut pineqaatissiisarnissamullu naammassisaqarfiulluartumik, meeqqanik inuusuttuaqqanillu illersuinermi filmit pitsaanngitsunik sunniutigisartagaat eqqarsaatigalugit. Naalakkersuisut nalilerpaat taarsiullugu aallunneqartariaqartut angajoqqaanik allanillu meeqqanik inuusuttuaqqanillu suliaqartartunik paasisitsiniaasarneq aaqqissuulluagaasoq, tamatumani aamma atuarfinni ilinniartitaanermillu ingerlatsivinni. Taamaattumik siunnersuummi ilanngullugu allanneqarpoq Kalaallit Nunaanni Filminstituttip pisussaaffia aamma paasisitsiniaanermik ilitsersuisarnermillu ingerlatsisarnissamut.

*2.3 Siunersuummi qulequttat pingaarnerit*

Siunnersuut sannaqarpoq tulliuttunik kapitalinik 8-nik:

Kapitali 1 Atuuffia aamma taaguutit

Kapitali 2 Kalaallit Filminstituttiat

Kapitali 3 Aningaasatigut tapiissuteqartarneq

Kapitali 4 Aningaasalersuineq, aningaasartuutissanik missingersuusiat, naatsorsuutit, kukkunersiuineq aamma aningaasaliissutinik utertitsisarneq

Kapitali 5 Akuersissuteqartarneq aamma nalunaarsuisarneq

Kapitali 6 Nakkutilliineq aamma naammagittaalliutit

Kapitali 7 Pineqaatissiissutit

Kapitali 8 Atortuulerfia aamma ikaarsaariarnermut aalajangersakkat

*2.3.1 Atuuffia aamma taaguutit*

Kapitali 1 -imi § 1-imi killilersuisoqarpoq Inatsisartut inatsisaata atuuffianik aammalu §§ 1-4 -mi taaguutinik filmiliortarnermi, filminut, kalaallit filmiliaannut, kalaallinut filmiliortunut - producentinut – aamma filmilioqataasunut.

*2.3.2 Kalaallit Filminstituttiat*

Kapitali 2 -mi Kalaallit Nunaanni filminstituttimut malittarisassat allassimapput. Kapitalimi malittarisassanik aalajangersaasoqarpoq instituttip siunertaanut aamma suliassaanut aamma instituttip aaqqissuussaaneranut aqunneqarneranullu. Tassaniipput malittarisassat inatsisitigut instituttip inissisimaneranut Filminstitutti pisortat ingerlatsivigaat namminersortoq. Tamatumalu saniatigut malittarisassaqarpoq siulersuisut pillugit, ingerlatsivimmi qullersaallutik oqartussaasut. Malittarisassat tamakkua imaqarput siulersuisut akisussaaffiannik aamma suliassaannik, siulersuisunik aamma sinniisussanik toqqaasarnernik, piffissap atuuffiusussap sivisussusissaanik aamma honoraarisianik. Malittarisassaniipput piumasaqaatit siulersuisuni ilaasortatut aamma sinniisussatut qinigaasinnaanermut piumasaqaatit. Taakkua ilagaat Kalaallit Nunaanni najugaqarnissamik piumasaqaat. Tamanna tunngaveqarpoq kissaatigineqarmat qularnaarneqassasoq siulersuisuni ilaasortat nunatsinni pissutsinik paasisimasaqarnissaannik. Tulliullugu piumasaqaataavoq ilaasortat 18-inik ukioqalereersimassasut. Tamatumunnga tunngaviuvoq taamatut ukioqaleraanni inersimasunngortoqartarmat. Tamatuma saniatigut aamma killiliisoqarpoq ilaasortat politikkikkut ingerlatsisuunnginnissaannik. Tamatumani tunngavigineqarpoq qularnaarumaneqarmat siulersuisut politikkikkut pitussimannginnissaat.

Honoraareqartitsinermut atatillugu aalajangiunneqarpoq siulersuisut suliaminnut akissarsiaqassasut, - honoraareqassasut, taakkualu qanoq akilerneqartassanersut. Honoraarisiassat annertussusissaat nalunaarummi aalajangerneqassapput. Tamanna pissusissamisoortinneqarpoq periarfissaassammat ingerlaavartumik honoraarisiat akinut malinnaatinnissaat, tamanna pisariaqassappat.

Kiisalu aamma malittarisassaqarpoq instituttip ulluinnarni pisortaanut tunngasunik, matumani aamma pisortamik atorfinititsisarnermut, taassuma akisussaaffiinut aamma suliassaanut, matumani aamma atorfinititsisarnermut pisinnaatitsinermut. Tamatumunnga atatillugu aamma malittarisassaqarpoq atorfeqarnermi atugassarititaasunut.

*2.3.3 Aningaasatigut tapiissutit*

Kapitali 3 -mi ilaapput aningaasanik tapiissuteqartarnermut malittarisassat. Tassani ilaapput malittarisassat immikkut aningaasaliissutissanik immikkoortitsisoqartarnernut aningaasanut inatsit aqqutigalugu. Kiisalu aamma pingaarnertut malittarisassaqarpoq tapiissuteqartarnernut, filmiliornermut aningaasartuutaasimasunut matussutissat ilaannik tapiisarnermut, aamma Naalakkersuisut pisussaaffiannik aningaasatigut tapiissuteqartarnermut malittarisassiornissamut, filmiliornermut aningaasartuutaasimasut ilaasa taarserlugit tapiissutitut akilerneqartarnissaannut.

Aningaasanik tapiissuteqartarnermut malittarisassani aalajangersagaqarpoq pisussaaffimmik qularnaarinissamut allaatigisaq filmiliornermi najoqqutassaliorneq nioqqutissiornissamullu siunnersuutit filmiliamik isiginnaagassiassamik eqqumiitsuliornermit isigisumik qinnuteqaammik nalilersuisarnissamut, aamma naatsunik filmiliani dokumentar-itullu filmiliani, qinnuteqaatillu naliliivigineqarnissaanik aningaasatigut suliassatullu nioqqutissiassatut. Assigisaanik aamma aalajangersagaqarpoq pisussaaffimmik qularnaarisoqarnissaanik filmip pisiarineqartussatut siunnersuutaasup eqqumiitsuliornermiit isigisumik naliliivigineqarnissaanik, filmillu nalilerneqartarnissaannik inoqutigiit isiginnaartussatut siunnerfiusut aallaavigalugit Kalaallit Filminstituttianiillu sinerissamut nassiunneqartarnissaa siunnerfigalugu. Taamaasilluni siulersuisut oqartussaaffigaat nalilersussallugu qanoq qularnaarneqassanersoq, matumani aamma sulisussanik atorfinititsisoqassanersoq, imaluunniit suliassaq allatut ingerlanneqartassanersoq.

Kapitali 3 -mi ilaapput malittarisassat Naalakkersuisut tamakkiisumik imaluunniit ilaannakuusumik isumagisarissaneraat allaffissornermik ingerlatsisuuneq aningaasanik tapiissuteqartarnerni, aningaasaateqarfiliorsinnaaneq, aamma malittarisassaq Naalakkersuisut ersarinnerusumik tamatumunnga malittarisassiorsinnaanerannik.

Kapitalimi 3-mi ilanngullugu aalajangersagaqarpoq kommunit periarfissaannik tapiissuteqarsinnaanermut, aningaasanik attartortitsisinnaanermut, filmiliornermut, filminik attartortitsisarnernut filmertitsisarfeqarnermullu, pisinnaatitsisoqarlunilu tamakkua pillugit Naalakkersuisut malittarisassiorsinnaanerannut.

*2.3.4 Aningaasalersuineq, aningaasartuutissanut missingersuusiat, naatsorsuutit aamma tapiissutaasimasunik utertitsisarneq*

Kapitali 4 -mi ilaapput malittarisassat Kalaallit Nunaanni Filminstituttip aningaasalersorneqarnissaanut, siulersuisut aningaasartuutissanut missingersuusianik nunattalu karsiata tapiissutissaasa annertussusissaannik siunnersuuteqartarnissamik, naatsorsuusiortarneq naatsorsuutillu saqqummiunneqartarneri, aammalu siulersuisut instituttip ingerlatsisimanera pillugu nalunaarusiortarnerat. Kiisalu malittarisassanik aalajangersagaqarpoq naatsorsuusiortarnermut tapiissutinik tunineqartartuniit, Naalakkersuisullu pisinnaatinneqarlutik tamanna pillugu malittarisassiorsinnaanermik. Kiisalu aamma malittarisassanik aalajangersagaqarpoq tapiissutinik utertitsisarnernut, Naalakkersuisullu pisinnaatinneqarlutik tamatumunnga malittarisassiorsinnaasut.

*2.3.5 Akuersissut aamma nalunaarsuisarneq*

Kapitalimi 5 -imi malittarisassanik aalajangersagaqarpoq Kalaallit Nunaanni Filminstituttimut qinnuteqartoqartassasoq akuersissummik Kalaallit Nunaanni filmiliorsinnaanermut aningaasarsiutigalugu suliaasussamik, tamatumunngalu atatillugu akitsuummik akiliuteqartarnermut. Naalakkersuisut pisussaaffiligaapput tamanna pillugu malittarisassiornissamut. Kiisalu aamma malittarisassanik aalajangersaasoqarpoq pisussaaffimmik instituttip filmiliornissamut akuersissuteqarnermut atatillugu paasissutissat pingaarnerit filmiliassaq pillugu nalunaarsortassagai, aamma tamatumani kikkut akisussaanersut ilanngullugu, pisussaaffeqarlunilu akuersissutit pillugit instituttip quppersagaatigut paasissutissiisarnissanik. Tamatuma saniatigut Naalakkersuisut pisussaaffilerneqarput ersarinnerusunik malittarisassiornissamut nalunaarsuisarnermut, matumani aamma paasissutissat pingaarnerit suut Kalaallit Nunaanni Filminstituttip quppersagaani saqqummiunneqartassanersut pillugit.

*2.3.6 Nakkutilliineq aamma naammagittaalliuteqartarneq*

Kapitalimi 6 -imi malittarisassanik aalajangersaasoqarpoq Kalaallit Nunaanni Filminstituttimik nakkutilliinermut Inatsisartut inatsisaanni pisussaaffinnik suliaqartarnera pillugu, matumani aamma instituttimut piumasaqarsinnaanermik paasissutissanik nakkutilliinermik suliaqarnermut atatillugu. Kiisalu aamma aalajangersagaqarpoq naammagittaalliorsinnaanermut aningaasaliissutinik tapiissutinut tunngasuni, Naalakkersuisullu pisinnaatinneqarlutik malittarisassiornissamut naammagittaalliortarneq taakkualu suliarineqartarneri pillugit.

*2.3.7 Pineqaatissiissutit*

Kapitalimi 7-imi malittarisassanik aalajangersagaqarpoq pisussaaffinnik unioqqutitsisoqartillugu pineqaatissiisarnissanut, pisussaaffinni Kalaallit Nunaanni aningaasarsiutigalugu filmiliornissamut akuersissuteqartoqarnissaanik. Pissusissamisoortinneqarpoq unioqqutitsinerit pineqartut akiliisitsinikkut pineqaatissiissutaasinnaaneri.

*2.3.8 Atortuulerfia aamma ikaarsaariarnermut aalajangersakkat*

Kapitalimi 8 -mi aalajangersagaqarpoq Inatsisartut inatsisaata qaqugu atortuulernissaanik. Piffissaq atortuulersitsiviusussaq aalajangerneqarpoq tassaasoq 1. januar 2025 siunnerfigalugu Inatsisartut inatsisaata akuersissutigineqarsimatsiarluni atortuulersinneqarnissaa.

Kiisalu aamma aalajangersagaqarpoq piffissamut sumut siulersuisut siulliit toqqarneqarnissaannik. Tamanna tassaavoq 1. april 2025 -imiit 31. marts 2029 -imut. Tamatumunnga pissutaavoq piffissaqartoqassammat siulersuisuni ilaasortassanik toqqartuisoqarnissaanut.

Kiisalu aalajangersarneqarpoq Inatsisartut inatsisaannik Kalaallit Nunaanni filminstitutti pillugu aalajangersakkat aatsaat atortinneqalissasut 1. januar 2026-imiit. Tamatumunnga tunngavigineqarpoq siulersuisunik toqqaasoqaqqaartussaanera, ulluinnarni pisortassamik atorfinititsisoqartussaanera, nalunaarummi malittarisassiortoqartussaanera, qularnaarneqartussaaneralu ininik atugassaqarnissaq aammalu pequtisiniarnissaq il.il..

**3. Aningaasaqarnikkut aamma allaffissornikkut pisortanut kingunerisassai**

3.1. Filminstitutti

*Siulersuisut*

Kalaallit Nunaanni Filminstituttimi siunersuisut ukiumoortunik honoraarisiaqarnissaat siunnersuutigineqarpoq. Honoraarit annertussusissaat nalunaarusiami siunnersuummi § 13, imm. 4 naapertorlugu suliaasumi annertussusilerneqassapput. Naatsorsuutigineqarpoq honoraarisiassat siulittaasumut 50.000 kr.-inik annertussuseqarnissaat, siulersuisunilu ilaasortat tamarmik immikkut 25.000 kr.-inik honoraareqassasut. Taamaasillunilu ukiumut honoraarinut aningaasartuutit 150.000 kr.-inik annertussuseqassallutik. Taakkua saniatigut aamma ilanngunneqassapput siulersuisut ingerlatsinerannut aningaasartuutit allat, matumani aamma angalanernut, ullormusianut il.il. Taakkua ukiumut nalilerneqarpoq 75.000 kr.-inik annertussuseqartussatut. Siulersuisut ingerlatsinerannut ukiumoortunik taamaasilluni 225.000 kr.-inik missingersuusiortoqassaaq.

Naatsorsuutigineqarmalli siulersuisut aatsaat 1. april 2025 pilersinneqartussatut 2025-imi honoraarisiassanut aningaasartuutillu allat annikinnerussapput. Taamaasilluni naliliisoqarpoq 2025-imi aningaasartuutissat katillugit 162.500 kr.-inik annertussuseqarumaartut.

*Allaffissorneq*

Siunnersuut naapertorlugu ulluinnarni pisortassamik atorfinitsitsisoqartussaavoq, naatsorsuutigisariaqassaarlu sulisussanik allanik aamma atorfinititsisoqarnissaa pisariaqartinneqarumaartoq, matumani aamma fagitigut ilisimasalinnik sulisunik aamma allaffissornikkut sulisunik. Filminstituttip nammineq nalilersortussaavaa qanoq annertutigisumik sulisussanik allanik atorfinitsitsisoqarnissaa.

Naatsorsuutigineqarpoq ulluinnarni pisortaasussamik aatsaat atorfinitsitsisoqarsinnaassasoq 1. juli 2025 aallarnerfigalugu, siulersuisut taakkuummata ulluinnarni pisortamik atorfinitsitsisussat, siulersuisullu 1. april 2025 aatsaat pilersinneqartussatut naatsorsuutigineqarlutik. Ulluinnarni pisortaasup oqartussaaffigissavaa ingerlatsivimmi sulisussanik allanik atorfinitsitsisoqarnissaa, taamaattumillu naatsorsuutigineqarluni sulisut allat aatsaat 2025-ip ukiaani atorfinitsinneqarumaartut.

Ulluinnarni pisortaasumut aningaasartuutaasussat nalilerneqarput ukiumut 600.000 kr.-it missaaniittussatut, fagitigullu sulisussanut allanut aningaasartuutissat 1.000.000 kr.-inik ukiumut annertussuseqartussatut, allaffissornikkullu sulisunut aningaasartuutit ukiumut 500.000 kr.-inik annertussuseqartussatut. Katillugit tamatumani aningaasartuutissat taamaasillutik 2.100.000 kr.-inik annertussuseqassapput.

2025 -imi aningaasartuutissat naatsorsuutigineqarpoq 675.000 kr.-inik annertussuseqartussatut.

*Ingerlatsineq*

Aningaasartuutissatut missingersuusiortoqarpoq pilersitsinermut, allaffinnik attartornermut, allaffissornermut, filminik takoqqusaarisarnernut allatigullu aningaasartuusissanik. Tamatumunnga ukiumut aningaasartuutissat missiliuunneqarput 1.700.000 kr.-inik katillugit annertussuseqartussatut. Taakkua agguataarput 100.000 kr.-inik pilersitsinermut (taamaallaat 2025-imi aamma 2026-imi), 300.000 kr.-it allaffinnik attartornernut, allaffissornermut 500.000 kr.-it, 200.000 kr.-it filmilianik takoqqusaarisarnernut, aamma 600.000 kr.-it allanut aningaasartuutinut.

2025-imi naatsorsuutigineqarpoq aningaasartuutit 600.000 kr.-inik annertussuseqarnissaat, taakkunannga pilersitsinermut 100.000 kr.-it, allaffinnik attartornernut 150.000 kr.-it, allaffissornermut 250.000 kr.-it aamma 100.000 kr.-it allanut aningaasartuutit.

*Tapiissutitut akilerneqartartut*

Naatsorsuutiginneqarpoq filmilianut isiginnaagassianut, dokumentaarinut, animationi atorlugu filmilianut filmilianullu naatsunut 3.900.000 kr.-it atorneqartarnissaat. Taakkua annertoqatigigaat filmiliornernut tapiissutissatut Naalakkersuisut Kalaallit Nunaanni Eqqumiitsuliornermut Aningaasaateqarfimmut nuussimasaat. Tamanna ilutigisaanik kinguneqassaaq kontumut pingaarnermut 40.95.01 aningaasaliissutit, Eqqumiitsuliornermut aamma kulturimut tapiissutit allat, aningaasat annertoqataannik apparneqarnissaannik.

Ilutigisaanik naatsorsuutigineqarpoq Filmiliortarfimmut atorneqarumaartut 800.000 kr.-it. Taakkua assigaat aningaasaliissutit maanna nunatta karsianiit aningaasartuutigineqartartut Filmiliortarfimmut konto pingaarneq 40.95.01 aqqutigalugu. Tamatuma ilutigisaanik kinguneraa kontomi pingaarnermi 40.95.01 aningaasaliissutit taakkua annertoqataanik apparneqarnissaat. Filmiliortarfik maanna ataatsimut Naalakkersuisunit aamma Kommuneqarfik Sermersuumit aningaasaliissutinit aningaasalersorneqartarmat, Filmiliortarfiup ingerlateqqinneqarnissaa ullumikkut annertussusiusut iluanni tunngaveqartariaqartoq ingerlaqqittumik Kommuneqarfik Sermersuumiit aningaasaliissutinik, imaluunnit nunatta karsiata siunertamut aningaasaliissutinik annertunerulersitsineratigut.

Ilutigisaanik naatsorsuutigineqarpoq immikkut aningaasaliissutinik pisariaqartitsisoqarumaartoq filmiliornermut aningaasartuutit ilaannik utertitsisarnernut. Siunnersuutigineqarpoq aningaasaliissutit Filmiliorneq pillugu suleqatigiissitap tamanna pillugu inassuteqaateqarneratulli 2.000.000 kr.-inik ukiumut aningaasaliissuteqartoqartassasoq. Tamanna aatsaat 2026-imiit atortuulissaaq, Kalaallit Nunaanni Filminstituttip ingerlatsinera - sulinera - aatsaat 1. januar 2026-imiit pissammat. Ilutigisaanik aningaasanut inatsimmi oqaasertaliussaq nr. 5 siunertanut kontumut 24.10. Akileraarutit toqqaannartut atorunnaassaaq. Oqaasertaliussami tassani pisinnaatitsineq naapertorlugu filmiliornermut ingerlatsivik namminersortoq akileraarutinik aamma akitsuutinik A-nik akilersimasaminik utertitsisinnaavoq, 10 mio. kr.-it angullugit ullorsiutit ukiuanni, utertinneqartussat qinnutigineqartut 3 mio. kr.-nit qaangersimappatigit.

Aningaasartuutinik utertitsisarnermik aaqqissuussineq nunani allani taamatut aaqqissuussisimasuni misilittakkanik tunngaveqassaaq, isertitsissutaasassallunilu filmiliornermik inuussutissarsiortunut Kalaallit Nunaanni inuussutissarsiutinullu allanut aamma Kalaallit Nunaanni. Kiisalu aaqqissuussineq aamma piginnaasanik ineriartortitsinermik Kalaallit Nunaanni filmiliornermik inuussutissarsiutini pilersitsissaaq.

**4. Aningaasaqarnikkut allaffissornikkullu inuussutissarsiortunut kingunerisassai**

Siunnersuut siunertaqartoq kalaallit filmiliornermik inuussutissarsiutaannik nukittorsaanissamik, Kalaallit Nunaannillu takutitsiniassalluni nunatut filmiliorfiusartutut. Taamaattumik siunnerfiuvoq amerlanerusut Kalaallit Nunaanni filmiliortarnissaat, kiisalu sulinermik inuussutissarsiutilinnik nunatsinni najugaqartunik sulisitsisoqarnissaa. Filmiliornermik inuussutissarsiorneq inuussutissarsiutitut naatsorsuutigineqarpoq siunnersuutikkut nukittorsarneqassasoq. Siunnersuummi aalajangersakkat aningaasartuutaasimasut ilaasa utertillugit akilerneqartarnissaannik naammattumik aaqqissuussineq nunanit allaniit filmiliorniartunik nutsuisoqarsinnaappat aningaasarsiornikkut kaaviiaartitanik amerlanerulersitsissaaq, aamma inuussutissarsiutini allani, matumani aamma takornariartitsinermi, kiffartuussinermik inuussutissarsiutini il.il.

**5. Avatangiisinut, pinngortitamut innuttaasullu peqqissusiannut sunniutissai**

Nalilerneqanngilaq siunnersuut kinguneqassasoq avatangiisinut, pinngortitamut aamma innuttaasut peqqissusiannut.

**6. Innuttaasunut kingunerisassai**

Siunnersuut ataatsimut isigisumik innuttaasunut kinguneqartussaanngilaq, kisianni siunnersuut siunertaqarpoq siuarsaanissamik filmiliornermik, tamatumalu eqqumiitsuliornertut inuussutissarsiutitullu ingerlanneranik. Kalaallit Nunaanni eqqumiitsuliornermik nukittorsaaneq aamma siaruarterineq innuttaasunut iluaqutissartaqarpoq aammalu Kalaallit Nunaanni kulturimut namminermut.

**7. Allatigut pingaarutilinnik kingunerisassai**

Naliliisoqarpoq siunnersuut allatigut pingaaruteqartunik kinguneqartussaanngitsutut.

**8. Tusarniaaneq pisortani oqartussanik aamma kattuffinnik allanillu**

Siunnersuut piffissami 14. juni 2024 - 12. juli 2024 tamanut ammasumik Naalakkersuisut quppersagaanni takuneqarsinnaasimavoq, aammalu tusarniaassutigalugu nassiunneqarsimalluni tusarniaavigineqartartunut susassaqartunut, tak. ilanngussaaq 1.

**Siunnersuummi aalajangersakkanut ataasiakkaanut oqaaseqaatit**

*§ 1 -imut*

Aalajangersakkami aalajangerneqarpoq Inatsisartut inatsisaata atuuffigisai, aamma filmiliornerup suunerata qanoq paasineqarnissaa.

Kalaallit Nunaanni filmiliornermi ilaapput filmiliornermut tunngasut tamarmik, tamatumani allaatigisaq filmiliornermi najoqqutassaliorneq, piareersaasiorneq, filmiliorneq aamma suliareqqiineq.

Piareersaasiornermiipput filmiliorluni ingerlatsilernissamut piareersaatit, soorlu aningaasalersuinissaq aamma filmimi inuttaasussat il.il.

Suliareqqiineq imaqarpoq filmiliap immiutereerneratigut ingerlatsinernik, suliareqqiinernik. Tamatumani ilaatigut ilaapput nipaata aamma assiliartaasa killorlugit aaqqissuullugillu suliareqqinneqarnerat, ilanngullugit filmiliornermi immiussat katitserneri, nipilersuusersorneri aamma allatigut takujuminarsaatit isigisumut sunniuteqartussat aamma nipitigut sunniuteqartussat.

Oqaatsini ”siuarsaaneq aamma siaruarterineq” paasineqassapput soqutiginnilersitsiniarnertut, pilerisaarinertut, paasissutissiinertut, takutitsinertut, nioqquteqarnertut, attartortitsinertut aamma atortitsinertut.

Taaguut ”kalaallit filmiliaat” suussusilerneqarput siunnersuummi § 3, imm. 1-imi.

*§ 2 -mut*

Aalajangersakkami nassuiarneqarpoq “filmi” qanoq paasineqassanersoq. Suussusiliinerup tamatuma assigaa “eqqumiitsuliorneq filminik” Eqqumiitsuliornermut inatsimmi § 1, imm. 5.

*§ 3 -mut*

Imm. 1 -imut

Aalajangersakkami nassuiarneqarpoq suna paasineqassanersoq oqarnermi “kalaallit filmiliaat”.

Nassuiaammi suussusiliinermiipput immikkoortut arlariit. Oqaaseqatigiinni siullerni aalajangiunneqarpoq pineqartoq tassaasoq filmiliaq kalaallimik producenteqartoq.”Filmi” nassuiarneqarpoq § 2 -mi, aammalu ”producenti kalaaleq” nassuiarneqarluni § 3, imm. 2 -mi.

Immikkoortup aappaa tassaavoq ilassutitut piumasaqaat. Taamaasilluni piumasarineqarpoq filmi annerusutigut imminneqarsimassasoq kalaallit oqaasii atorlugit, imaluunniit eqqumiitsuliornikkut immikkut ittunik imaluunniit immikkut teknikkikkut suliaasimassasoq, peqataasunik filmiliornerup eqqumiitsuliatut takutinnissaani aamma Kalaallit Nunaanni filmkulturimik ersersitsisunik.

Piumasaqaat filmi annerusutigut kalaallit oqaasii atorlugit immiunneqarsimanissaanik isumaqarpoq, filmimi kalaallit oqaasii annerusutigut atorneqarsimassasut. Piumasaqaatip mattutinngilaa oqaatsit allat aamma inissaqarnissaat. Filmiliaq kalaallisut immiunneqarsimanngippat, immikkut ittumik kulturimik imaluunniit teknikkimik imaqassaaq, peqataasumik filmiliap eqqumiitsuliaaneranut aamma kalaallini filmkulturimik ersersitsissalluni.

Imm. 2 -mut

Aalajangersakkap suussusilerpaa “nunani allamiut filmiliaat” qanoq paasineqassanersoq. Nassuiaammi suussusiliineq “residualdefinition”-iuvoq, tassa immaappoq suussusiliinermi isiginiarneqarluni “kalaallit filmiliaat”, aalajangiunneqarlunilu filmiliat kalaallit suliarinngisaat nunani allamiuusut.

Imm. 3 -mut

Aalajangersakkap suussusilerpaa “kalaaleq producenti” sumik imaqarnersoq.

Producenti paasineqassaaq oqaatsip oqariaatsillu nalinginnaasumik paasineqartarneratut. Tassa imaappoq inuk qullersaalluni suliami aningaasaqarnikkut akisussaasuusoq filmiliamullu sinniisuusoq. Producentip suliniut taassumalu aningaasaqarnera aaqqissuussaraa.

Aalajangersakkami piumasaqaatit taamaasillutik piumasaqaataapput Kalaallit Nunaannut atasuunissamik, tamannalu pisariaqartinneqarluni producentip kalaallineersutut isigineqarsinnaaneranut.

Piumasaqaat sumi najugaqartuunissamut, paasineqassaaq tamatuma killilersorneratigut, killilersuinermi suliaasumi Peqqussummi nr. 1198, ulloq 29. november 2006 -imeersumi, atortuulersinneqartumi Kalaallit Nunaanni danskit qitiusumik nalunaarsuiffiannik taaguuteqartumik “Det Centrale Personregister”.

Imm. 4 -mut

Aalajangersakkami suussusilerneqarpoq qanoq paasineqartussaanersoq “producenti nunani allamioq”. Nassuiaammi suussusiliineq “residualdefinition”-iuvoq, tassa immaappoq suussusiliinermi isiginiarneqarluni “kalaaleq producenti”, aalajangiunneqarlunilu filmiliat kalaallit suliarinngisaat nunani allamiuusut.

Imm. 5 -imut

Aalajangersakkami aalajangiisoqarpoq imm. 3 -mut atatillugu piumasaqaatit sanioqqunneqarsinnaanerat.

Isumaqatigiissutit Kalaallit Nunaanni atsiorneqarsimasut tassaapput isumaqatigiissutit Kalaallit Nunaata isumaqatigiissuteqaqataaffigisai.

Isumaqatigiissutit Kalaallit Nunaata ilalersimasai tassaapput isumaqatigiissutit Kalaallit Nunaata nammineq isumaqatigiissuteqaqataaffiginngisai, kisiannili Kalaallit Nunaata isumaqatigiissuteqarnerup nalaani imaluunniit kingusinnerusukkut nalunaaruteqarnermigut ilalersimasai – tapersersimasai.

*§ 4 -mut*

Imm. 1 -imut

Aalajangersakkami suussusilerneqarpoq oqaaseq koproducent qanoq paasineqassanersoq.

Producenti tassaanngitsoq kalaaleq producenti § 3 naapertorlugu tassaassaaq procenti nunani allamioq.

Piumasaqaat filmiliap nioqqutissiarineqarsimanissaa - produceret – suleqatigiinnikkut nunani allamioq arlaqartulluunniit producentit suleqatigalugit, aamma minnerpaamik kalaaleq producenti ataaseq isumaqarpoq kalaaleq producenti aamma nunami allamioq arlaqartulluunniit producentit filmiliornermi akuusussaanerannik. Tamanna periaatsit assigiinngitsut atorlugit pisinnaavoq, matumani aamma filmiliornermi namminermi, kisianni aamma filmiliassap pilersinneqarnerani suliassatigut allatigut.

Imm. 2 -mut

Aalajangersakkami aalajangerneqarpoq qaqugu filmiliaq kopruducerikkatut kalaallit suliaattut isigineqassanersoq. Aalajangiunneqarpoq tamatumani pisariaqartoq naapertuuttunik atugassaqarnissaa kalaallit aamma nunani allamiut aningaasaliissutaanni aamma nioqqutissiornermi sunniutaasuni, suliniutit eqqumiitsuliornertut imaluunniit teknikkimut tunngasut eqqarsaatigalugit.

Eqqummaarissumik oqaasertaliisoqarpoq ammasumik - siammasissumik - pissusissamisoortutut, nalilerneqarmat Kalaallit Nunaanni Filminstituttip allaffissornermik aaqqissuussinera qeratasuumik qeratasuujunngitsoq, nalilerneqarmat instituttip pisumi namminermi ataatsimoortumik nalilersuisarnissaa suliniummik, pissutsit atuuttut iluanni. Taamaattoq siunnerfiuvoq kalaallit iliuusaat - suliniutaat - aningaasatigut aamma eqqumiitsuliornikkut teknikkikkullu annikitsuinnaassanngitsoq.

*§ 5 -imut*

Imm. 1 -imut

Aalajangersakkami aalajangiunneqarpoq Kalaallit Nunaanni filminstituttip siunertaa suunersoq.

Nr. 1 -imi aalajangerneqarpoq Kalaallit Nunaanni filminstitutti siunertaqartoq siuarsaanissanik filmiliortarnermik, filmertarnermi kulturimik aammalu Kalaallit Nunaanni filmertarfeqarnermik. ”Filmiliortarneq” suussusilerneqarpoq § 1 -imi.

Nr. 2 -mi aalajangersarneqarpoq instituttip suliassarigaa nunamut tamarmut filmkommissionitut ingerlatsisuuneq, aalajangersakkamilu innersuussisoqarpoq imm. 2 -mut, tassani aalajangersarneqarmat suliassat suuneri. Suliassanik ingerlatsisoqarnissaani aallaaviunngilaq pinngitsoorami filmkommissionærimik atorfinititsinissaq. Ingerlatsisuuneq taamaasilluni aamma ilaatinneqarsinnaavoq atorfimmi allanik arlaqartunik suliaqarfiusumi, imaluunniit inuit arlaqartut suliassanut peqatigiinnerisigut.

Nr. 3 -mi aalajangersarneqarpoq instituttip suliassarigaa kalaallit filmiliaasa ilisimaneqarnerannik siaruarterineq aamma nunani allamiut filmiliaannik Kalaallit Nunaanni ilisimasaqarneq. Ilisimasanik siaruarterineq pisassaaq paasisitsiniaasarnikkut, filmertitsisarnikkut, ussassaarinernik ingerlatsisarnertigut il.il. Instituttip oqartussaaffigaa nammineq nalilersussallugu tamatuma qanoq ingerlannissaa.

Nr. 4 -mi aalajangerneqarpoq instituttip siuarsassagaa kalaallit filmiliaasa nunani allani nioqqutigineqartarnerat.

Kalaallit filmiliaasa ilisimaneqarnerat aamma nioqqutigineqartarnerat annertusarneqarsinnaavoq instituttip aningaasatigut tapiissuteqartarneratigut filmiliornerit immikkoortuini assigiinngitsuni, pilerisaarisarnerni aamma takutitsisarnerni.

Nr. 5 -imi aalajangerneqarpoq institutti katersuisassasoq filmilianut tv-iikkullu aallakaatitassianut atatillugu allaaserisanik katersallu tamanit iluaqutigineqarsinnaatillugit. Inuit tamat paasissutissanik pineqartunik takunnissinnaanerat assigiinngitsunik aaqqissuussinikkut pisinnaavoq, tamatumani aamma naqitatut uninngatitsinikkut aammalu digitaliusunik takussutissiivitsigut.

Nr. 6 -imi aalajangerneqarpoq instituttip isumagissagaa isiginnaartartunut saaffiginnittunik assigiinngiiartunik filmit pillugit ingerlatsisoqartarnissaa. Isiginnaartartunut saaffiginnittunik susassaqartitsisarnerit assersuutigalugu pisinnaapput immikkut ittutigut filmertitsinertigut, ulluni filmertitsiviusuni, filmertarneq pillugu festivalertitsinikkut, workshops -isigut aamma seminareqartitsisarnertigut il.il.

Nr. 7 -imi aalajangerneqarpoq instituttip qularnaassagaa ingerlaavartumik oqallittoqarnissaa filmiliortartut silarsuaanni aamma atuisuusut pingaaruteqartut akornanni, Kalaallit Nunaanni Filminstituttip ingerlatsinera pillugu. Instituttip nammineq pisussaaffigaa nalilersussallugu susassareqatigiinneq pineqartoq qanoq ingerlassanersoq.

Nr. 8 -mi aalajangerneqarpoq institutti paasissutissiisassasoq ilitsersuisarlunilu meeqqanut aamma inuusuttuaqqanut filmit naleqquttut pillugit, tamatumani aamma filmit meeqqanut inuusuttuaqqanullu ajoqusiisinnaanersut pillugu. Paasissutissiinissamut ilitsersuinissamullu pisussaaffik tunngavoq paasisitsiniaasarnermut ilitsersuisarnermullu ataatsimut isigisumik, kisiannili aamma filminut ataasiakkaanut tunngatillugu.

Nr. 9 -mi aalajangerneqarpoq instituttip siuarsassagai proffessioneliusut filmiliat misileraasut eqqumiitsuliatut aamma piginnaasanik ineriartortitsineq filmværksted-imik ingerlatsinikkut. Aalajangersakkap mattutinngilaa filmværkstedet-p aamma siunertanut allanut atorneqartarsinnaanera, tamatumani aamma pikkorissaanernut, workshops-inut il.il.

Imm. 2 -mut

Aalajangersakkami aalajangerneqarput suliassat aalajangersimasut suut Kalaallit Nunaanni Filminstituttimit suliassaanersut. Matumani pineqarput ingerlatsinikkut suliassat.

Nr. 1 -imi aalajangerneqarpoq Nunaanni Filminstituttip suliassarigaa aningaasatigut tapiissuteqartarneq allaatigisaq filmiliornermi najoqqutassaliorneq, ineriartortitsinernut, nioqqutissiornermut, ussassaarinermut, saqqummiussinermut, takutitsinernillu ingerlatsinerit kalaallit filmiliaannik aamma filmilianik coproducerikkatut suliaasut filmiliat, kiisalu aamma ingerlatsinerit allat filmertarnermik, filmertarnermut kulturimik aamma filmertarfinnik ingerlatsinermik siuarsaasut. Taagorneqartut suliassat tamakkiisuunngillat, - ilassaqarsinnaapput, tassuunalu erseqqissarneqarpoq naggasiullugu oqaatigineqartoq allassimasoq ” kiisalu ingerlatsisarnerit allat filmiliornermut, filmiliornerup kulturianut aamma nunatsinni filmerarfeqarnermik kulturimik siuarsaasut”. Oqaasertaliussami siunnerfigineqarpoq ingerlatsinerit tamarmik tapiiffigineqartartut, siunertamik pineqartumik siuarsaasuunissaat.

Nr. 2 -mi aalajangerneqarpoq instituttip suliassarigai Kalaallit Nunaanni filmiliornissamut akuersissuteqartoqarnissaanik qinnuteqaatit, aamma paasissutissanik tamatumani - filmiliornermi pineqartumi - qitiusunik nalunaarsuisarneq, tamatumani akisussaasut ilanngullugit. Ersarinnerusunik killilersuinerit paasissutissat qitiusut suunerinik nalunaarusiornikkut aalajangersarneqassaaq, siunnersuummi § 33, imm. 2 -mi pisinnaatitsineq naapertorlugu.

Imm. 3 -mut

Aalajangersakkami aalajangerneqarpoq filmkommissionitut suliassanut suut ilaanerat. Tassani immikkoortut arlariit pineqarput, atortulersuusersuineq aamma soqutiginnilersitsiniarneq “nutsuinerlu” nunani tamalaani filmiliortartunik tv-iikkullu aallakaatitassiortartunik Kalaallit Nunaannut, kiisalu aamma Kalaallit Nunaanni filmilianut tv-iikkullu aallakaatitassianut atortulersuusersuisarneq. Atortulersuusersuineq soqutiginnilersitsiniartarnerlu paasineqassapput ingerlatsinernut siunnerfeqartutut periarfissaqartitsinissanik eqaallisaanissanillu Kalaallit Nunaanni filmiliornerit ingerlanneqarsinnaanerinut. Tamatumani pineqarsinnaapput Kalaallit Nunaanni sammisanut naleqquttunut inunnut attavissalersuinerit, aamma qulaajaasarnerit aaqqissuussisarnerillu, allaffissornermik aamma inatsisitigut pissutsinik atuuttunik paasisitsiviusartut.

*§ 6 -imut*

Imm. 1 -imut

Aalajangersakkap aalajangiuppaa Kalaallit Nunaanni Filminstituttip inatsisitigut inissisimanera namminersortutut pisortat ingerlatsiviattut. Inatsisitigut inissisimanerup matumani pineqartup assersuutigalugu assigaa Nunatsinni isiginnaartitsisarfiup, KNR-ip aamma Ilisimatusarfiup inissisimaneri.

Ingerlatsiviup pisortanit pigineqarnera pingaarnertut tunngaviligaavoq ingerlatsivik ingerlatsinera annertunerpaatigut pisortanit aningaasalersugaammat, tak. siunnersuummi § 24, imm. 1. Kiisalu aamma ingerlatsiviup siunnersuummi § 27, imm. 2 -p kingunerisaanik malittassarai Namminersorlutik Oqartussat piffissami sumiluunniit malittarisassaliaat minngersuusiortarnernut, naatsorsuusiortarnernut aamma naatsorsuusianik saqqummiisarnernut.

Ilutigisaanilli aamma ingerlatsivittut namminersortutut inissisimaneq, oqariartuuteqarpoq ingerlatsiviup arlaannaannulluunniit pitussimannginnissaa anguniagaasoq, tamannalu erseqqissarneqarluni ingerlatsiviup siulersuisunit aqunneqarnerani. Taamaasilluni Naalakkersuisut ingerlatsiviup ingerlatsineranut sunniuteqarsinnaassusiat killiligaavoq siulersuisunik inassuteqaatinik tunngaveqartumik toqqaasarnermut, siulittaasumillu toqqaasarnermut.

*§ 7 -imut*

Imm. 1 -imut

Aalajangersakkami aalajangerneqarpoq siulersuisut amerlassusissaat aamma siulersuisutut piginnaanerisassaat ataatsimut. Piginnaanerineqartussanut piumasaqaatit oqariartorput kissaatigineqartut siulersuisut filmiliornerup silarsuaanik ilisimasaqartut aammalu inuussutissarsiornermik aqutseriaatsinillu ilisimasaqartut.

Imm. 2 -mut

Aalajangersakkami aalajangerneqarpoq piginnaanerit qanoq ittut siulersuisuni ataasiakkaanut atatillugu piumasarineqarneri aamma siulersuisut siulittaasuannut.

Piginnaasanik piumasaqaatit siunnerfigaat siulersuisuni ilaasortat tamarmik ataasiakkaarlutik piginnaanernik naleqquttunik tunniussassaqarnissaat, aamma immikkuullarissunik siulittaasumut piumasaqartoqarnera, qularnaarisumik siulittaasup inuussutissarsiornikkut aamma aqutsinikkut nukittuutut inissisimanissaa.

*§ 8 -mut*

Imm. 1- imut

Aalajangersakkami aalajangersarneqarpoq qanoq siulersuisut toqqarneqartassanersut.

Aalajangersakkami aalajangerneqarpoq siullertut Naalakkersuisut siulittaasoq inassuteqaatitaqanngitsumik toqqartaraat. Naalakkersuisut toqqaanerminni qularnaartassavaat toqqarneqartup siulittaasumik immikkut piginnaanertigut piumasarineqartunik naammassinnittuunera, tak. siunnersuummi § 7, imm. 3.

Aalajangersakkap ilanngullugu aalajangerpaa siulersuisuni ilaasortat sinneri sisamat Naalakkersuisunit toqqarneqartartut inassuteqaatinik tunngaveqartunik, kattuffinniit, ingerlatsivinniit il.il. inassuteqarsinnaasunit. Naliliinermi kikkut inassuteqarsinnaanersut pingaartinneqarsimavoq taakkua tassaassasut kattuffiit il.il., filmiliornerup silarsuaani, eqqumiitsuliornermi aamma inuussutissarsiutinik ilisimasaqartut paasisimasaqartullu. Tamatuma saniatigut pingaartinneqarpoq kattuffik matumani ingerlatsisunik qitiusunik sinniisuusoq, tassalu isiginnaartitsisartunut.

Imm. 2 -mut

Siulersuisut aalajangersartassavaat siulittaasup tullia qanoq qinerneqassanersoq. Pissusissamisoortinneqarsimavoq siulersuit namminneq siulittaasup tullianik qinersisarnissaat.

*§ 9 -mut*

Imm. 1 -imut

Aalajangersakkami aalajangerneqarput piumasaqaatit tamatigoortut, piumasaqaatitut ilaasortatut toqqarneqarsinnaanermut. Siullertut matumani pineqarpoq Kalaallit Nunaanni najugaqarnissamik piumasaqaat.

Tulliullugu piumasaqaataavoq ilaasortat 18 -inik ukioqalereersimanissaat. Toqqaasoqarnerani qassinik ukioqarnissamik piumasaqaat naammassineqariissaaq.

Tamatuma saniatigut killiliisoqarpoq, aalajangerneqarmat ilaasortat politikkikkut ingerlatsisuunnginnissaat.

Imm. 2 -mut

Aalajangersakkap aalajangerpaa Kalaallit Nunaanni filminstituttimi sulisut siulersuisunut qinerneqarsinnaanngitsut. Tamatumani sulisut tamarmik pineqarput, tassa imaappoq ulluinnarni pisortaasoq aamma sulisut pisortamit atorfinitsitaasut, qanorluunniit aaqqissuussamik atorfeqarnerminni atugassaqartitaagaluarunik piffissami qanoq ittumi atorfeqaraluarunik.

*§ 10 -mut*

Aalajangersakkami aalajangerneqarpoq siulersuisuni ilaasortanut inuttut ataasiakkaarlugit sinniisussanik toqqaasoqartarnera, aamma qaqugukkut taakkua siulersuisuni ilaasortanngortarneri.

Sinniisussap ilaasortamut aalajangersimasumut sinniisutut toqqarneqartarnera isumaqarpoq, sinniisussap pineqartup ilaasortamut aalajangersimasumut taamaallaat sinniisussaaneranik.

Sivisunerusumik siulersuisuniit peqanngittarneq ingammik tassaasinnaasarpoq sivisunerusumik napparsimasoqarnera. Piffissami sivisunerusumi peqannginneq paasineqassaaq pisoq qaammataalunnik sivisussuseqartoq.

Aalajangersakkallu aamma ilanngullugu aalajangiuppaa sinniisussat § 9 -mi piumasaqaatinik naammassinnittarnissaat. Taamaasillunilu tamanna atuuppoq sinniisussatut toqqarneqarnermiilli.

*§ 11 -imut*

Imm. 1 -imut

Aalajangersakkami aalajangerneqarpoq piffissaq siulersuisut atuuffigisagaat, aqutsillunilu aamma toqqaaqqittoqarsinnaaneranik. Toqqaaqqittarnermut tunngatillugu tamanna imatut paasineqassaaq piffissap qinigaaffiusup naanerani toqqaqqinneqarsinnaaneq. Tamatumalu taamaasilluni aamma mattutinngilaa toqqagaasimasup kingusinnerusukkut piffissami allami toqqarneqarsinnaanera.

Imm. 2 -mut

Aalajangersakkami aalajangerneqarpoq qaqugukkut siulersuisuni ilaasortap imaluunniit sinniisussap ilaasortanngorsimasup tunuartinneqarsinnaanera.

Siulersuisuni ilaasortatut peqqarniitsumik akisussaaffigisamik sanioqqutsisimanermik oqarnermi eqqarsaatigineqarput pisut qinigaaffimmik isumaginniffiusimasut naammaginanngitsut, pissutsillu pisimasut nalinginnaasumik mianersuaalliornertut isigineqarfiginngisaat. Aalajangersagaq assersuutigalugu atorneqarsinnaavoq annertuumik piumassuseqarsimannginnermi, siulersuisuni peqataasannginnikkut imaluunniit amigartumik siulersuisut sulineranni peqataasarnerni. Tamanna aamma atortinneqarsinnaavoq siulersuisuni ilaasortap immikkut akuersissuteqarnissamik piumasaqannginnerani imaluunniit akuerisaanngitsunik aningaasartuutissanut missingersuusiat unitsinneqannginneranni. Tamatumalu saniatigut isumaliutaasinnaavoq aalajangersakkap atortinneqarsinnaanera pisuni siulersuisuni ilaasortat pisinnaatitaaffimminik tamatumani killiliussanik peqqarniitsumik sanioqqutsinerani, imaluunniit nammineq inuttut soqutigisaminik siulersuisuni akulerussinerani Kalaallit Nunaannut filminstituttip soqutigisaanut akornusiisumik.

Pisuni siulersuisuni ilaasortap pineqartup allatigut siulersuisuni ilaasortaanissamut naleqqutsinngitsutut pissusilersorfigisaani, minnerunngitsumik eqqarsaatigineqarput pinerluuteqarnermik iliuutsit, matumanilu minnerunngitsumik aningaasatigut pinerluuteqarneq, soorlu paarisanik aningaasanik peqquserluuteqarnikkut, peqquserlunneq, piginnaatitaanermik atornerluinikkut il.il. Allatigullu aamma pinerluuteqarnerit inuttut nammineq iliuuserineqarsimasut aamma kingunerisinnaavaat pineqartup tatigineqarunnaarnera, pisortat ingerlatsivianni siulersuisunut qinigaasinnaasutut.

*§ 12 -imut*

Imm. 1 -imut

Aalajangersakkami aalajangerneqarpoq siulersuisut namminneq suleriaasissartik aalajangersassagaat. Tamanna isumaqarpoq suleriaaseq Naalakkersuisunit akuerineqartussaanngitsoq. Tamatumali mattutinngilaa siulersuisut suleriaasissamik suliaqarnerminni Naalakkersuisunik tamanna pillugu isumasiuisinnaanerat.

Imm. 2 -mut

Aalajangersakkap aalajangiuppai suleriaatsimi minnerpaatut ilaasussat. Minnerpaaffissatut piumasaqaatit taakkua suleriaatsini nalinginnaasuupput.

Oqartussaassutsip qanoq agguataarneqarneranut atatillugu malittarisassat siulersuisut aamma ulluinnarni aqutsisuusup akornanni tassaasinnaapput malittarisassat kikkut imaluunniit kia pissutsini suni aalajangiisarnissaa.

Ataatsimiittarnernut aamma ataatsimeeriaatsinut tunngatillugu pineqarsinnaapput malittarisassat ukiumut qasseriarluni ataatsimiittoqartarnissaanut, aamma ataatsimiinerit naapinnani - katersuunnani - allatut ingerlanneqarsinnaaneri. Ilanngullugit maleruagassat tassaasinnaapput ataatsimiigiaqqusisarnerit, ataatsimiigiaqqusinissap siumoortumik ilisimatitsissutigisarnera aamma ullormut oqaluuserisassat allassimaffiata nassiunneqartarnera, ataatsimiinnerup ingerlanissaa, matumanissaaq immaqa aamma oqaluuserisassat aalajangersimasut pinngitsoorani sammineqartussat aamma ataatsimiinnermi aqutsisoqartarneq.

Ataatsimiinnermi taasisarnermut tunngatillugu malittarisassaqarsinnaavoq qanoq taasinerup ingerlanneqartarnissaanik, matumani aamma immaqa allallugu taasisarnernut. Aamma pineqarsinnaapput siulersuisut qanoq ilisuni aalajangiisinnaassuseqarnerat, aamma akuersinerup nalinginnaasumik amerlanerussutit atorlugit pisarnissaa imaluunniit allatut.

Sulianut attuumavallaarsinnaaneq eqqarsaatigalugu Pisortat ingerlatsinerani suliassat suliarineqartarnerat pillugu inatsimmi arlaannaannulluunniit atasuunnginnissamik malittarisassat atuupput, sanioqqunneqarsinnaassanatillu sakkukillillugit. Suleriaatsimi taamaattumik pisortat ingerlatsineranni arlaannaannulluunniit atasuunnginnissamik malittarisassat issuarneqartariaqassapput, pisariaqarpat erseqqissaatinik sakkortusisanik malittarisassalerlugit, instituttimi suliassanut siunertanullu atasumik.

Nipangiusimannittussaatitaanermut atatillugu Pisortat ingerlatsinerani suliassat suliarineqartarnerat pillugu inatsimmi nipangiusimannittussaanermut aalajangersakkat atuupput, taakkualu sakkukinnginngorlugit sanioqqunneqarsinnaassanatik. Taamaattumillu suleriaasissami pisortat ingerlatsineranni suliassat suliarineqartarnerannut aalajangersakkani nipangiusimannittussaanermut malittarisassat issuarneqartariaqassapput, pisariaqarpat erseqqissaatinik sakkortusaatinilluunniit ilallugit, instituttimi suliassanut anguniakkanullu naapertuuttunik.

Imaqarnilianut tunngatillugu malittarisassaqarsinnaavoq aalajangikkanut atasumik imaqarniliortoqartassanersoq imaluunniit allatut imaqarniliortoqartassanersoq, kialu suliassaq isumagissaneraa, qanoq imaqarnialiat akuerineqartassanersut, tamatumani ilanngullugu allakkatigut periaatsimik atuisoqassanersoq. Aamma imaqarsinnaavoq isummanik oqaatigineqartunik imaqarniliamut ilanngussisitsisoqartarsinnaassanersoq.

*§ 13 -imut*

Imm. 1 -imut

Aalajangersakkami aalajangiunneqarpoq siulersuisut suliaminnut honoraarisiaqarnissaat, aamma qanoq honoraarit akilerneqartarnissaat. Honoraarit annertussusissaat aalajangerneqartassapput imm. 4 naapertorlugu nalunaarummi.

Imm . 2 -mut

Aalajangersakkap aalajangerpaa qanoq periaaseqartoqassanersoq siulersuisuni ilaasortanut qaammatip ingerlanerani tunuartunut, imaluunniit toqqarneqarlutik peqataalersunut qaammatip iluani. Aalajangersagaq taanna atorneqassaaq ilaasortamik piffissap atuuffiusup iluani tunuartoqarpat, taamalu nutaamik toqqaasoqarluni.

Imm. 3 -mut

Aalajangersakkap kinguneraa instituttip aningaasartuutissanik missingersuusiaani honoraarinut aningaasartuutissanik immikkoortitsisoqartassammat.

Imm. 4 -mut

Honoraarisiassat annertussusissaannut malittarisassani naatsorsuutigineqarpoq aallaavigineqassasut tamanna pillugu nalunaarneqareersut siunnersuutip aningaasatigut kingunerisassaasa allaaserineqarneranni.

Honoraarinik akiliisarnermut malittarisassat imm. 2 -mi aalajangersakkanut ilassutaassapput.

*§ 14 -imut*

Aalajangersakkami aalajangerneqarpoq aningaasartuutit atorneqartut siulersuisuni ilaasortat sulineranni matussuserneqartassasut Namminersorlutik Oqartussani tjenestemand-inut malittarisassat sukkulluunniit atuuttut naapertorlugit. Kiisalu aamma aalajangersarneqarpoq aningaasartuutit pineqartut Kalaallit Nunaanni Filminstituttip akilertassagai.

Aalajangersakkap kinguneraa aningaasartuutissanut missingersuusianut ilanngunneqassammata aningaasartuutissat eqqaaneqartut.

Aningaasartuut Kalaallit Nunaanni Filminstituttimik kiffartuussinermi atorneqarsimasutut isigineqassaaq pineqarpat aningaasartuut pisariaqartoq siulersuisuni sulinermut atatillugu suliani, assersuutigalugu siulersuisuni ataatsimiinnermi imaluunniit ingerlatsinerni allani siulersuisunit pisariaqartinneqartuni siulersuisuni sulianut atatillugu. Siulersuisuni ilaasortaq pisuni nalorniviusuni allaganngorlugu neriorsuummik siumoortumik siulersuisuniit siulittaasumiilluunniit piumasinnaavoq, aningaasartuutip matuneqarumaarnera pillugu.

*§ 15 -imut*

Imm. 1 -imut

Aalajangersakkap nassuiarpaa Siulersuisut Kalaallit Nunaanni Filminstituttip oqartussarigai qullerpaajusut, siulersuisullu suut pingaarnertut suliassarineraat.

Siulersuisut aqutsinermi qullersaallutik oqartussaanerat isumaqarpoq siullertut siulersuisut ulluinnarni aqutsisunut atatillugu ataatsimut isigisunik ilitsersuusiorsinnaanerat.

Siulersuisut qullersaallutik oqartussaanerat aamma isumaqarpoq siulersuisut akisussaammata instituttip ingerlatsinerani. Tamanna aamma aalajangersakkami erseqqissarneqarpoq. Siulersuisut instituttimi suleriaasissamik namminerisaminnik aalajangersaassapput, tamatumani aamma akisussaaffiit agguataarnerannik siulersuisut aamma ulluinnarni pisortaasup akornanni. Pisussaaffinnik pisinnaatitaanernillu ingerlatsiviup nammineq iluani agguataarineq pineqartoq kisianni allannguinngilaq siulersuisut avammut isigisumik instituttip ingerlannerani akisussaanerannik.

Akisussaaffik ingerlatsiviup aningaasatigut pigisaanik ingerlatsinermiittoq taamaattoq pisussaaffiliivoq qularnaarnissamik nunatta karsianiit aningaasaliissutit ingerlanneqarnissaannik tamatumunnga piumasaqaatit atuuttut iluanni taakkualu qaangerneqannginnissaannik, qularnaarneqassallunilu aningaasaliissutillu siunertaasunut naammassisaqarfiusumillu atorneqarnissaannik. Tamatuma ilaatigut kinguneraa pisussaaffik aningaasaliissutit atorneqarnissaannik sapinngisamik pitsaanerpaamik, qularnaarlugulu aamma ingerlatsinerup isumannaatsumik aaqqissuunneqarnissaa, tamatumanilu aamma pitsaasumik naammassisaqarfiusumillu aningaasanik aqutsisoqarnissaa.

Aalajangersakkami aamma siulersuisunut pisussaaffiliisoqarpoq aalajangersaanissanik instituttip pingaarnertut anguniagaanik Kalaallit Nunaanni filmiliornerup siuarsarneqarnissaanik. Anguniakkatut pingaarnerit qulequttatut suliat periusissiani nalinginnaasumik sakkuusarput ingerlatsiviup qullersaallutik oqartussaasuini.

Imm. 2 -mut

Aalajangersakkat aalajangerneqartut Kalaallit Nunaanni Filminstituttip ingerlatsineranut atasumik ilaatigut tassaasinnaapput Inatsisartut inatsisaanniittut, aammali allaffissornikkut maleruagassianiittut, Inatsisartut inatsisaanni pisinnaatitsinermik tunngavilimmik suliaasut.

*§ 16 -imut*

Imm. 1 -imut

Aalajangersagaq ulluinnarni pisortaasup atorfiata taaguutaanik aalajangiinngilaq. Taamaasilluni siulersuisut susassaraat nalilersussallugu taaguut qanoq ittoq pissusissamisoornersoq.

Imm. 2 -mut

Aalajangersakkami pineqarpoq ulluinnarni aqutsisuusup siulersuisunut atorfinitsitsisartuusumik sammisumik akisussaaffia.

Imm. 3 -mut

Pissusissamisoortutut isigineqarpoq aqutsinermi suliassamik ingerlatsisuunermut atatillugu atorfinititsisarnermut soraarsitsisarnermullu oqartussaaffiit inissisimappata, ulluinnarni akisussaasumi ingerlatsinernut.

*§ 17 -imut*

Aalajangersagaq siunnersuutigineqarpoq atortinneqartussatut inatsisiliat erseqqissarumallugit, Kalaallit Nunaanni Filminstitutti pisortat ingerlatsiviattut malinnissasoq Namminersorlutik Oqartussani sulisuusunut atugassarititaasunik. Instituttip pisussaanera Namminersorlutik Oqartussanut atuuttunik atugassarititaasunik malinninnissamut taamaasilluni pingaarnertut kissaataavoq aningaasartuutinik aqutsinissamik, aammalu Namminersorlutik Oqartussat ingerlatsiviini assigiinnik atugassarititaasoqarnissaanik.

*§ 18 -imut*

Imm. 1 -imut

Aalajangersagaq siunertaqarpoq qularnaarinissamik siunertanut aalajangersimasunut immikkoortunik aningaasaliisoqartarnissaanik. Kalaallit Nunaanni Filminstitutti taamaasilluni aningaasat kiffaanngissuseqarluni atorsinnaasami iluanni pitussimassaaq aningaasaliissutit siunertanut aalajangersimasunut pitussimanerannik, taamalu siunertanut taakkununnga taamaallaat atorsinnaanerannut.

”Immikkoortunik nioqqutissiornermut aningaasaliissuteqarneq” paasineqassaaq aningaasaliissutitut taamaallaat immikkut pineqartunut siunertanut atorneqarsinnaasutut. Tamanna imatut paasineqarsinnaanngikkuni ukununnga 1) filmiliat isiginnaagassiat aamma naatsut aamma dokumentaarit, imaluunniit 2) Kalaallit Nunaanni Filminstituttimiit allatigut tapiissutit.

Allatigut tapiissutit Kalaallit Nunaanni Filminstituttimiit tunniunneqartartut assersuutigalugu tunniunneqarsinnaapput suliaareersunik takoqqusaarinernut, saqqummiussinernut pilerisaaruteqarnernulluunniit.

Imm. 2 -mut

Pissusissamisoortinneqarsimavoq siunnersuummi aalajangersassallugu tapiissutinik agguaanernut atatillugu atugassarititaasunik aalajangersaasinnaaneq. Atugassarititaasut taamaasillutik aalajangiisuusinnaapput tapiissutit sumut atorsinnaanerannut, atugassarititaasunillu eqqortitsinnginneq - malinninnginneq – tapiissutit utertinneqarnissaanik piumasaqarnermik kinguneqarsinnaalluni.

*§ 19 -imut*

Imm. 1 -imut

Aalajangersakkap oqaasertalersornerani siunnerfiuvoq Kalaallit Nunaanni Filminstituttip nammineq aalajangersinnaagaa, eqqumiitsuliornerup nalilersorneqarnera aningaasaqarnermi aamma nioqqutissiornerup teknikkimut tunngasortaasigut ingerlanneqartassanersoq.

Pisussaaffiliinikkut eqqumiitsuliornerup nalilersornissaanik siunnerfiuvoq instituttip qularnaassagaa fagitigut eqqumiitsuliornerup pitsaassusia, ataatsimoortunik naliliinerni, naliliinermi ilanngullugu imartussaasumi aningaasarsiornerup aamma filmiliornerup teknikkimut tunngasortaasa nalilersornerisulli.

Suliniummi aningaasarsiornerup aamma filmiliornermi teknikkimut tunngasunik nalilersuineq ilaatigut tunngavissiuussissaaq nalilersuinermut aningaasartuutissatut missingersuusiat piviusorsiornerannik.

Imm. 2 -mut

Aalajangersakkami immikkoortumut siullermut atatillugu innersuussisoqassaaq tamatumani imm. 1 -imut.

Filmiliamik naliliineq filmiliap takutinneqarnissaanik inoqutigiinnut siunnerfiusunut atatillugu, aammalu filmiliap Kalaallit Nunaanni Filminstituttip filmilianik nassiussuisarfia aqqutigalugu nassiussorneqartarnissaani ilaatigut naliliisoqarsinnaavoq filmiliaq kalaallinit isiginnaartartunit nalinginnaasumik soqutigineqassanersoq, imaluunniit filmiliap immikkoortuisa ilaat (segmenter heraf) soqutigineqassanersut.

*§ 20 -imut*

Utertitsisarneq isumaqarpoq aningaasartuutaasimasut ilaannik utertitsisarnertut. Tamatumani taamaasilluni aallaaviuvoq qinnuteqartup uppernarsarsinnaagaa aningaasartuutit atorneqarsimanerat.

Filmiliornermut aningaasartuuteqarnertut paasineqassaaq aningaasartuutit filmiliamut aalajangersimasumut atasutut. Tamatuma ersarinnerusunik aqunneqarnera pissaaq nalunaarusiami sinnersuummi § 21 -p kingunerisaanik.

*§ 21 -imut*

Aalajangersakkap Naalakkersuisut pisussaaffilerpai aningaasanik tapiissuteqartarnermut malittarisassiornissamik, aamma filmiliornermi aningaasartuutaasimasut ilaasa matussutissaannik tapiissuteqartarnikkut. Aalajangersakkami nalunaarsorneqarput malittarisassanik suusinnaaneri. Nalunaarsukkat tamakkiisuunngillat.

Aalajangersakkami ammaanneqarpoq malittarisassanik aalajangersaanikkut aamma pissutsinik immikkut ittunik peqarsinnaanera § 20 -imi procentiliunneqartup sanioqqunnissaanut, aamma annerpaamik minnerpaamillu tapiissutigineqarsinnaasuni, aningaasanut inatsimmi aalajangersarneqartuni filmiliornermik aningaasartuutinik taarsiisinnaanermut, tak. § 20. Pisut immikkut ittut minnerunngitsumik tassaassapput nunani allani filmiliat, aningaasatigut inuiaqatigiillu isigalugit iluanaarutissat annertusinnaaneriniittut, taamaattunilu naleqquttuusinnaalluni procentiliussap qaffannissaa imaluunniit aningaasat qaffasinnerpaaffissaasa qaffannissaat.

*§ 22 -imut*

Imm. 1 -imut

Naalakkersuisut aalajangersagaq una aqqutigalugu pisinnaatinneqarput aningaasaateqarfiliorsinnaanermut, tamakkiisumik imaluunniit ilaannakuusumik Kalaallit Nunaanni Filminstituttip suliassaanut aningaasatigut tapiissuteqartarnernik.

Ilaannakuusumik suliassamik isumaginninnermut assersuutaasinnaavoq taamaallaat filmiliornermut namminermut - nioqqutissiornermut – tapiissutaasartut aningaasaateqarfimmiit aqunneqarnissaat pineqarsimassappat.

Imm. 2 -mut

Aalajangersakkami Naalakkersuisut pisinnaatinneqarput aningaasaateqarfimmut ersarinnerusunik maleruagassiorsinnaanermik.

Aningaasaateqarfiit – Fondit – fondit pillugit aningaasaateqarfinnut malittarisassat iluaniittut malittarisassiussapput. Aningaasaateqarfik manna fondinut inatsimmi aalajangersakkat avataanniippoq, taamaattumillu malittarisassiortussaanani. Taamaattumik pingaaruteqarpoq Naalakkersuisut allaffissornikkut peqqussutikkut malittarisassiornissaat, aningaasaateqarfiup ingerlatsinissaanut killiliussaasunik. Taamaattumik pissusissamisoortinneqarsimavoq malittarisassiortoqarsinnaanera pissutsinut malittarisassani aalajangersarneqartartunik, ilaatigut aningaasaateqarfiup siunertaanik, suliassaanik, aqunneqarneranik aamma ingerlatsineranik.

Imm. 3 -mut

Aalajangersakkap Naalakkersuisut pisinnaatippai ersarinnerusunik malittarisassiornissaannut, aningaasaateqarfimmi imm. 1 naapertorlugu pilersinneqartumi suliassanik isumaginninnissamut. Tamanna aamma suliassaasinnaavoq suliassanik isumaginninnermut atasumik, siunnersuisarnernut, paasissutissiisarnernut aamma ilitsersuisarnernut. Taamaasillunilu pissusissamisoorsinnaavoq iluaqutigissallugit fagitigut ilisimasat aamma piginnaasat aningaasaateqarfimmi pigineqartussatut naatsorsuutigineqartut.

*§ 23 -imut*

Aningaasaateqarfik pisortani oqartussaasuunngilaq, kisiannili arlaannaannulluunniit atanngitsumik ingerlasuulluni. Taamaattoq ingerlatsinermi suliassanik isumagisassaqassaaq, aalajangiisoqartassallunilu innuttaasunut sunniuteqartussanik kinguneqartussanik. Taamaattumik pissusissamisoorpoq ingerlatsinermut malittarisassat iluaniissaguni, taamalu innuttaasut inatsisitigut isumannaatsumik inissisimanerannik ajornerulersitsinani, tapiissuteqartarnerup allaffissornikkut ingerlanneqarneranik allanut suliassiinikkut. Innuttaasut pisinnaatitaaffigissavaat tunngavilersuutit, maalaartarnermut ilitsersorneqartarneq, sulianut atatillugu paasitinneqarsinnaaneq, pisortani sullissinermut malittarisassat iluanni. Pisortat ingerlatsineranni suliassat suliarineqartarnerat pillugu Inatsisartut inatsisaat aamma Pisortat ingerlatsinerat pillugu paasitinneqarsinnaatitaaneq pillugu Inatsisartut inatsisaat atuupput § 22 -imi eqqaaneqartunut aningaasaateqarfinnut, inatsisartut inatsisaat taanna naapertorlugu malittarisassallu inatsit naapertorlugu suliaasuni, aalajangiisinnaatitaasuni.

*§ 24 -imut*

Imm. 1 -imut

Aalajangersakkap aquppaa qanoq kommunit peqataasinnaanersut tunniussaqarlutik filmiliortarnermik siuarsaanermili filmertarfeqarnermilu.

Imm. 2 -mut

Aalajangersakkap Naalakkersuisut pisinnaatippai ersarinnerusunik malittarisassiorsinnaanermik, kommunit tapiissuteqartarnerannut, attartortitsisarnerannut aamma qularnaveeqqusiisarnerannut filmertitsisarnernut. Tamanna assersuutigalugu tassaasinnaavoq piumasaqaatit, qinnuteqarnermi periaasissat aamma tamatumani allaffissorneq.

*§ 25 -imut*

Imm. 1 -imut

Aalajangersakkap aalajangerpaa qanoq Kalaallit Nunaanni Filminstituttip aningaasalersorneqarnissaa, tassalu nunatta karsiata tapiissutaasigut.

Imm. 2 -mut

Aalajangersakkap aalajangiuppaa Kalaallit Nunaanni Filminstituttip tigusisinnaanera tunissutinik kingornussanik aamma tunissutinik kiisalu tapiissutinik aamma sponsorit aningaasaliissutaannik nunatta karsiata avataaneersunik. Institutti aningaasaateqarfinnik aamma legat-inik tunissutineersunik pilersitsisinnaavoq. Kingornussat taamaattut, tunissutit aamma aningaasaateqarfimmit aningaasat ukiumoortunik naatsorsuutini immikkoortillugit nalunaarneqartassapput.

Imm. 3 -mut

Immikkut eqqaaneqarpoq Kalaallit Nunaanni Filminstitutti isertitanik pissarsisinnaasoq isertitsiniutaasunik suliaqarnikkut. Isertitsiniutaasut suliat assersuutigalugu tassaasinnaapput pikkorissartitsisarnerit, workshops-it il.il. Isertitsissutaasussanik suliaqarnermi instituttip akigititassat kiffartuussinerillu allat imatut aaqqissuuttassavai namminersortunut neqerooruteqartartunut nunatsinni unammillernerunngitsumik.

Isertitsissutaasartunik suliaqarsinnaanermut pisinnaatitaanerup institutti pisinnaatinngilaa nammineq filmiliornernik aallartitsisinnaanermik imaluunniit aningaasarsiutigalugit ingerlatsinernik namminersortunut unammillertunik. Taamaasillunilu instituttimut periarfissaassanngilaq nammineq filmertarfimmik ingerlatsisinnaaneq.

Imm. 4 -mut

Aalajangersakkap aalajangerpaa Kalaallit Nunaanni Filminstituttip kiffaanngissuseqarluni tapiissutinik isertitanillu allanik atuisinnaanera, atugassarititaasullu malissallugit aamma aningaasartuutissanut missingersuusiat.

Kalaallit Nunaanni Filminstituttip taamaasillu eqqortissavai atugassarititaasut aamma aningaasartuutissanut missingersuusiani tunngaviusut suliassanik ingerlatsinermi, suliassallu taakkunani allassimasut suliarissallugit.

*§ 26 -imut*

Aalajangersakkap siulersuisut pisussaaffilerpai ukiut tamaasa Naalakkersuisunut aningaasartuutissanut missingersuusiortarnissaanik aningaasat ukiuannut tulliuttumut, Naalakkersuisunit piffissaliussap iluani. Kiisalu aamma aalajangiunneqarpoq aningaasartuutissanut missingersuusiat sunik imaqarnissaat.

Siunnersuutip tunniunneqartup oqaatigissavaa Kalaallit Nunaanni Filminstituttip aningaasaliissutissanik pisariaqartitai. Kingulliullutik Inatsisartut oqartussaapput aningaasanut inatsisip akuersissutigineqarneranut atatillugu aningaasaliissutissat annertussusilissallugit.

*§ 27 -imut*

Aalajangersakkap aalajangersarpaa Kalaallit Nunaanni Filminstituttip malittassagai maleruagassat atuuttut minngersuusiortarnernut, naatsorsuusiortarnernut aamma naatsorsuusianik saqqummiussisarnernut, Namminersorlutik Oqartussani piffissami sumiluunniit atuuttuusut. Piumasaqaammut pissutaavoq instituttip pisortat ingerlatsiviattut namminersortutut ingerlagaluarni annerusutigut Namminersorlutik Oqartussanit aningaasalersugaanera.

*§ 28 -imut*

Imm. 1 -imut

Aalajangersakkami ersippoq Kalaallit Nunaanni Filminstituttimut ukiumoortunik naatsorsuusiat kukkunersiorneqartussaasut Namminersorlutik Oqartussat kukkunersiuisuinit. Tamatumalu taamaasilluni aamma kinguneraa Namminersorlutik Oqartussat kukkunersiuisuisa Kalaallit Nunaanni Filminstituttip naatsorsuutaanik sammisaqarnerminni paasissutissanik siulersuisunit piniarsinnaaneri.

Imm. 2 -mut

Aalajangersakkami erseqqissarneqarpoq naatsorsuutit Naalakkersuisunut saqqummiunneqarnerminni siulersuisunit aamma kukkunersiuisunit akuerineqareersimanissaat, tamatumalu kingorna naatsorsuutit kukkunersiuisut oqaaseqaataannik ilallugit Naalakkersuisuinut akuerisassanngorlugit saqqummiunneqartussaanerat. Tamanna isumaqarpoq naatsorsuusiat akuerisat Naalakkersuisoqarfimmut oqartussaasumut nassiunneqartussaanerannik.

Imm. 3 -mut

Tamanut saqqummiussisussaanermik piumasaqaat ilanngunneqarpoq takuneqarsinnaaqqullugu uppernarsarumallugulu Kalaallit Nunaanni Filminstituttip ingerlatsinera. ”Naalakkersuisut akuersinerisa kinguninngua” isumaqarpoq tamanut saqqummiussineq akuerineqareerneranni sukkasuumik pisussaammat.

*§ 29 -imut*

Imm. 1 -imut

Aalajangersakkami siulersuisut pisussaaffiligaapput ukiumoortumik Kalaallit Nunaanni Filminstituttip ingerlatsinera pillugu nalunaarusiortarnissamik Naalakkersuisunut, nalunaarusiallu instituttip quppersagaatigut tamanut saqqummiuttarnissaanik.

Tamanut saqqummiussisussaanermut piumasaqaat ilanngunneqarpoq uppernarsarumallugu inuiannut Kalaallit Nunaanni Filminstituttip ingerlatsinera.

Imm. 2 -mut

Aalajangersakkap aalajangerpai piumasaqaatit minnerpaat nalunaarusiap imarisassaani, aningaasatigut tapiissutit pillugit ukiup siuliani tunniunneqarsimasut. Matumani pineqarput paasissutissat objektiviusumik paasineqarsinnaasut kisitsisinilu paasissutissani atorneqarsinnaallutik aammalu pilersaarusiornermi atorneqarsinnaallutik.

Piumasaqaatit nr. 3 aamma 4 -miittut ilaqarput kikkut tunineqarsimanerannik aamma kikkut itigarsimanerannik, kikkullu siusinnerusukkut itigartinneqarsimanerannik. Tamatumani siunertaavoq takussutissiussallugu qinnuteqartuni assigiit tunineqarsimanersut itigarsimanersullu.

Imm. 3 -mut

Aalajangersakkap aalajangersarpaa nalunaarusiami ilanngullugit nassiuarneqartassasut Kalaallit Nunaanni Filminstituttip aningaasaqarnikkut sulisoqarnikkullu inissisimanera, aamma instituttip inatsisit naapertorlugit pisussaaffiisa naammassineqarsimaneri. Piumasaqaatip tamatuma naggataani siullermut sanilliullugu nr. 2 -mi piumasaqaammut atasumik pissutsinik oqaluttuarluni allaaserinninnerussaaq, tassuunalu instituttip naliliineranik oqariartussalluni.

*§ 30 -imut*

Imm. 1 -imut

Aalajangersagaq piumasaqaatinik aalajangiivoq, Inatsisartut inatsisaat, imaluunniit malittarisassiat taanna naapertorlugu suliaasut tunngavigalugit tapiissutinik tigusisartup, taakkununnga naatsorsuusiortussaaneranik. Piumasaqaat siunertaqarpoq qularnaariniarnermik tapiissutigineqartut tapiissuteqarnermi atugassarititaasunik tunngavilimmik atorneqarsimanissaannik.

Aalajangersagaq imaqanngilaq piumasaqaammik naatsorsuutit kukkunersiorneqarsimanissaannik, kisiannili Naalakkersuisut imm. 2 -mi pisinnaatitsineq naapertorlugu malittarisassiorsinnaassapput naatsorsuusiortarnissanik, matumani aamma kukkunersiuisoqarnissaanik piumasaqaammik.

Imm. 2 -mut

Aalajangersakkap Naalakkersuisut pisinnaatippai malittarisassiornissamut naatsorsuusiortarnermut, matumani aamma kukkunersiuisarnermut.

Aalajangersakkamik tunngaveqartumik assersuutigalugu ersarinnerusunik malittarisassiortoqarsinnaassaaq, qaqugukkut naatsorsuutit kisimik atorfissaqarnersut, qaqugukkullu naatsorsuutit kukkunersiuisumit kukkunersiorneqarsimasut atorfissaqarnersut. Aamma malittarisassiortoqarsinnaassaaq naatsorsuutit qaqugukkut nassiunneqareersimanissaat ilanngullugit.

*§ 31 -mut*

Imm. 1 -imut

Aalajangersakkami aalajangerneqarpoq qaqugu tapiissutitut aningaasaliissutaasimasut tamakkiisumik ilaannakuusumilluunniit utertinneqartariaqarnersut piumasarineqarsinnaanersoq.

Tapiissuteqartarnermut atugassarititaasut takuneqarsinnaassapput tapiissutit nassiunneqarnerannut atatillugu allakkani.

Imm. 2 -mut

Pissusissamisoortinneqarsimavoq Naalakkersuisut pisinnaatinnissaannut malittarisassiornissamut tapiissutit atorunnaartarnerannut aamma utertinneqartarnerannut. Aalajangersakkami tunngavilimmik assersuutigalugu malittarisassanik aalajangersaasoqarsinnaassaaq uppernarsaatinik piumasaqaataasartussat pillugit, periaasissanut malittarisassanik il.il.

*§ 32 -imut*

Imm. 1 -imut

Aalajangersakkami aalajangersarneqarput kikkunnut tamanut aningaasarsiutigalugu Kalaallit Nunaanni filmiliortartunut pisussaaffiit, qinnuteqartarnermut atasut. Tamatumunnga atatillugu immikkoortitsisoqanngilaq nunani allamiut aamma kalaallit filmiliaannik. Erseqqissarneqarpoq aalajangersakkami akuersissuteqartoqartarnissaanik piumasaqaat tusagassiornermi atuutinngitsoq. Aalajangersagarlu taamaasilluni siunnerfeqanngilaq killiliiniarnermik innuttaasut oqalussinnaatitaaneranni paasissutissinneqarsinnaaneranniluunniit, eqqumiitsuliornikkut killiligaannginnermik aamma tusagassiornikkut kiffaanngissuseqarnermik. Aalajangersagarlu aamma akornusiinngilaq innuttaasut annikinnerusunik isertitassarsiorsinnaaneranni assersuutigalugu eqqumiitsuliornikkut imaluunniit internetimi quppersakkani paasisitsisinnaanerannik.

Aalajangersakkap ilanngullugu aalajangersarpaa qinnuteqarnermut atatillugu akitsuummik akiliisoqartussaammat, qinnuteqaammut atatillugu allaffissornikkut sulianut matussutaasussanik. Naalakkersuisut imm. 2 naapertorlugu pisussaaffilerneqarput akitsuutip annertussusissaanut malittarisassiornissamut.

Imm. 2 -mut

Aalajangersakkap Naalakkersuisut pisussaaffilerpai ersarinnerusunik malittarisassiornissamut akuersissummik qinnuteqartarnermut, Kalaallit Nunaanni filmiliornissamut, tassaniissinnaappullu ilusissanut piumasaqaatit, qinnuteqarnermi killissarititaasut aamma akitsuutip akilerneqartussap annertussusissaa.

Ilusissanut piumasaqaatit assersuutigalugu tassaasinnaapput immersugassamik aalajangersimasumik atuisoqassanersoq.

*§ 33 -imut*

Imm. 1 -imut

Aalajangersakkap pisussaaffilerpaa Kalaallit Nunaanni Filminstituttip akuersissummik nalunaaruteqarnermut atatillugu nalunaarsuisussaaneranik paasissutissanik qitiusunik filmiliassaq pillugu aamma tamatumunnga akisussaasunik.

Paasissutissat qitiusut paasineqassapput paasissutissat nalilerneqartut filmiliap Kalaallit Nunaanni immiunneqartussap annertussusissaanut aamma suussusianik. Paasissutissat kisitsisini paasissutissani atorsinnaassapput, pilersaarusiornermut sumiiffimmilu aqutsisinnaanermik piareersaasinnaanernut.

Imm. 2 -mut

Aalajangersakkap Kalaallit Nunaanni Filminstituttimik pisussaaffiliivoq quppersakkamigut tamanut paasissutissiisassasoq akuersissutit nalunaarutigineqartut tamaasa pillugit.

Paasissutissat ilaqassapput paasissutissanik filmiliap suuneranik aamma kiap akisussaasuuneranik. Imm. 3 -mi pisinnaatitsissutip kingunerisaanik malittarisassiortoqassaaq ersarinnerusunik paasissutissat suut qitiusut tamanut saqqummiuttarnissaannik.

Imm. 3 -mut

Aalajangersakkap Naalakkersuisut pisussaaffilerpai ersarinnerusunik malittarisassiornissamik paasissutissat imm. 1 -imi pineqartut nalunaarsorneqartarnissaannut tunngasut pillugit.

Malittarisassani assersuutigalugu ilaasinnaapput piumasaqaatit, paasissutissat suut nalunaarsorneqartarnissaanut, aamma qanoq iluseqartumik nalunaarsuisoqartarnissaanik.

*§ 34 -imut*

Imm. 1 -imut

Aalajangersakkami aalajangerneqarpoq Naalakkersuisut Kalaallit Nunaanni Filminstituttimik nakkutilliisuusut Inatsisartut inatsisaat naapertorlugu ingerlatsineq pillugu. Tamanna Naalakkersuisut immikkoortumik nakkutilliinerata ilaasut isigineqassaaq.

Imm. 2 -mut

Pisinnaatitaaneq Kalaallit Nunaanni Filminstituttimiit paasissutissanik piniarsinnaanermut pisariaqartunik Naalakkersuisut Inatsisartut inatsisaannik tunngaveqartumik suliassaminnik isumaginninnerannut atatillugu tunngavoq nakkutilliinermut aamma suliassanik isumaginninnermut Naalakkersuisut Inatsisartut inatsisaannik tunngaveqartunik suliassaannik.

Imm. 3 -mut

Aalajangersakkami aalajangerneqarpoq Naalakkersuisut aningaasaateqarfimmik pilersitissappata Kalaallit Nunaanni Filminstituttip suliassaanik aningaasatigut tapiissuteqartarnermi suliassaanut atatillugu, tak. § 22, imm. 1, taava Naalakkersuisut allaffissornermik nakkutilliisuussasut. Tamatuma kinguneraa Naalakkersuisut aningaasaateqarfimmut piumasaqarsinnaasut pisariaqartunik paasissutissanik, nakkutilliinermi pisariaqartutut isigineqartunik.

Aalajangersagaq oqariartorpoq Naalakkersuisut nakkutilliisutut pisussaaffimminni Kalaallit Nunaanni Filminstituttimut pitussimanngitsut Filminstitutti imaluunniit aningaasaateqarfik pineqarnersoq aningaasanik tapiissuteqartarnermik ingerlatsisuusoq eqqarsaatigalugu.

*§ 35 -imut*

Imm. 1 -imut

Aalajangersagaq aalajangersaavoq aalajangiinerit allaffissornikkut oqartussanut allanut naammagittaalliutigineqarsinnaanngitsut.

Imm. 2 -mut

Aalajangersagaq aalajangiivoq naammagittaalliutit inatsisinut tunngasut Naalakkersuisunit ingerlatinneqarsinnaasut aalajangiisoqarneraniit sap. ak. 4 -at qaangiutsinnagit. Inatsisinut tunngasut assersuutigalugu tassaasinnaapput apeqqutit aalajangiineq inatsisinik tunngavilimmik pisimanersoq, matumanissaaq malittarisassat tapiissutinik aqutsisuusut, aammali pisortani ingerlatsinermi ileqqussat naapertorlugit.

Piffissaliisoqarpoq sap. ak. 4 -anik naammagittaalliuteqarsinnaanermut, qularnaarumallugu suliassat suliarineqartassasut pissutsinut naammagittaalliutaasunut atasumik. Naammagittaalliut piffissaliussap iluani tunniunneqanngippat Naalakkersuisut suliassamik suliaqarnissaq itigartissinnaavaat.

Imm. 3 -mut

Aalajangersakkap Naalakkersuisut pisinnaatippai naammagittaalliortarnermut malittarisassiornissamut naammagittaalliutillu suliarineqartarnerannut. Assersuutigalugu tamatumani pineqarsinnaapput oqaaseqarsinnaanermut piffissaliineq, piumasaqaatit nalinginnaasut il.il.

*§ 36 -imut*

Imm. 1 -imut

Unioqqutitsineq pisussaanermik aningaasarsiutigalugu filmiliornissamut akuersissummik qinnuteqartussaanermik, tamatumunngalu atatillugu akitsuummik akiliisussaanermik, aalajangersakkami siunnersuutigineqarpoq akitsuummik akiliisitsinermik pineqaatissiissutaasartussatut.

Imm. 2 -mut

Aalajangersagaq periarfissiivoq nalunaarusiornikkut malittarisassiorsinnaanermik akitsuummik akiliisussaanermut Kalaallit Nunaanni pinerluttulerinernut inatsimmik tunngaveqartumik.

Imm. 3 -mut

Aalajangersagaq pisinnaatitsivoq inatsisit naapertorlugit inuit, assersuutigalugu ingerlatseqatigiiffiit, peqatigiiffiit inatsimmik unioqqutitsinermi akitsuummik akiliisinneqarsinnaassasut.

Imm. 4 -mut

Aalajangersakkap aalajangerpaa akitsuutit pineqaatissiissutigineqartut Inatsisartut inatsisaat naapertorlugu imaluunniit malittarisassat taassuminnga tunngavilimmik suliat naapertorlugit nunatta karsianut akilerneqartassasut.

*§ 37 -imut*

Imm. 1 -imut

Aalajangersakkami aalajangersarneqarpoq atortuulerfissaa. Atortuulerfissaq siunnersuutip akuersissutigineqarsimatsiarnerata kingornagut pisussatut naatsorsuunneqarpoq.

Imm. 2 -mut

Aalajangersakkap aalajangersarpaa piffissamut sorlermut siulersuisut siulliit toqqarneqarnissaat. Tamatuma aalajangernerani isiginiarneqarsimavoq Inatsisartut inatsisaannik atortuulersitsineq piartuaartussaammat, siulersuisut toqqarneqarnissaannut.

Imm. 3 -mut

Aalajangersakkap aalajangerpaa Kalaallit Nunaanni Filminstituttip sulineranut malittarisassat aatsaat atortuulissasut 1. januar 2026. Taamatut aaqqissuussisoqarpoq qularnaarumallugu piffissaqarnissaa siulersuisunik toqqaasoqarnissaanut, ulluinnarni pisortaasussamik atorfinitsitsisoqarnissaanut, sulisussanik allanik atorfinitsitsisoqarnissaanut, inissikkiartuaarnissamut il.il. kiisalu Inatsisartut inatsisaat naapertorlugu allaffissornikkut ileqqoreqqusassanik suliaqartoqarnissaanut.